"Pentsa dezagun zer gertatuko litzatekeen 'Gara' egongo ez balitz" - Araba - Alea.eus\n"Pentsa dezagun zer gertatuko litzatekeen 'Gara' egongo ez balitz"\nEstitxu Ugarte Lz. de Arkaute 2019-06-03 06:00\nIñaki Iriondo, Garako kazetaria, ALEAri eskainitako elkarrizketan. / Argazia: E. Ugarte\nHamar mila harpidedun behar ditu Gara egunkariak aurrera egiteko. Egin itxi zutenean zuen zorra ordainarazi dio Auzitegi Nazionalak, eta, Gizarte Segurantzarekin hitzarmena egin ostean, uztailean egin behar dute lehen ordainketa. Iñaki Iriondok azpimarratu du ez dutela babesa ezeren truke eskatzen.\nUrtarrilean hogei urte bete zituen Gara egunkariak, eta hain zuzen urtarrilaren 30ean iragarri zuen kazetaren zuzendaritza taldeak hitzarmena lortu zutela Espainiako Gizarte Segurantzarekin, datozen bi urteetan hiru milioi euro pasako zorra ordaintzeko. Egin egunkariak 1998ko uztailean itxi zutenean zuen 4,7 milioi euroko zorra Gara-ren bizkarrean utzi baitzuen Baltasar Garzon Espainiako Auzitegi Nazionaleko epaileak. Iñaki Iriondo (Eibar, 1964) Egin eta Gara egunkarietan ibilbide luzea egin duen kazetariarekin izan da ALEA, luze eta zabal aztertzeko egunkariaren egungo egoera, #ExpolioGara lelopean abian jarri duten babes-kanpainaren gorabeherak eta etorkizuneko erronkak. Ahoan bilorik gabe hitz egin du Iriondok, eta azpimarratu du, gainera, Euskal Herrian eman den aldaketa politikoaren ezinbesteko tresna izan dela kazeta.\nZorra ordaindu beharrean, ez zegoen bestelako alternatibarik?\nAlternatiba bakarra egunkaria eta beste guztia ixtea zen; ez zegoen bueltarik.\nGararen aldeko elkartasun kanpaina abiatu duzue. Zer eskatzen diozue jendeari?\nJendeari ez diogu besterik gabe dirua eskatu nahi, zerbait eman nahi diogu\nHarpidetzak. Egin itxi zutenean beste kanpaina mota bat egin zen, dirua jasotzeko kanpaina; gaur egun hori ezin da egin, eta gainera jendeari ez diogu besterik gabe dirua eskatu nahi, zerbait eman nahi diogu, zerbait eskaini, egunkarian edo webgunean argitaratzen ditugun edukiak eskainiko dizkiegu. Harpidetza mota desberdinak daude, egunkaria jasotzeko egunero edo webgunean dauden edukiak osorik ikusteko; harpidetza solidarioa ere badago, hilean ehun eurokoa…\n10.000 harpidedun berriren helburua jarri zenuten, eta jada 6.000ko muga gainditu duzue. Babes handia jaso duzue orain arte. Pozik al zaudete?\nPozik egongo gara bukatzen dugunean. Orain, uztailean, milioi erdi bat ordaindu behar dugu, eta urrian beste milioi erdi bat, eta hori soldata guztiak ordaintzeko behar dugun adina diru da. Gararen eta Naizen langileon soldata guztiak ordaintzeko dirua lortu behar dugu, eta, gainera, beste milioi erdi bat.\nBai. Iritsiko gara baina oraindik %60 bakarrik dago beteta, eta denbora aurrera doa.\nBeraz, babes gehiago behar duzue?\nBai… eta badakit gauza asko gaizki egiten ditugula, akats pilo bat egiten ditugula eta ziur aski egunero irakurle batzuk haserretzen zaizkigula, baina pentsatu dezatela zer gertatuko zen Gara egongo ez balitz. Niri gertatzen zait oporretatik itzultzen naizenean, hartzen ditut irakurri gabeko Gara guztiak eta hor konturatzen naiz zenbat gauzataz ez dudan berririk izan egunkaria ez nuelako. Ariketa hori egiteko eskatzen diogu jendeari, pentsa dezatela zer izango zen Iñigo Cabacasen auzia Gara eta Naiz gabe.\n'Artea Gara' egitasmoak arrakasta handia izan du eta Gararen aldeko jaialdiaren sarrera guztiak salduta zenituela tokia aldatu behar izan zenuten. Sorpresaz hartu duzue?\nJaialdiaren inguruan sorpresa izan da zenbat talde prest egon diren parte hartzeko; talde horiek edukita normala izan da jendearen erantzuna, edozein toki betetzeko gai diren taldeak baitira. Artisten ekarpenari esker banatu diren irudiak ere oso onak dira, baina 25 euro balio zuten, eta hala ere oso ondo saldu dira.\nEspero ez zenutenen aldetik ere elkartasuna jaso duzue?\nLehen egunetan jende pilo bat etorri zitzaigun dirua emateko prest, Egin itxi zuteneko kanpaina hura zutelako buruan, baina erantzuna harpidetzekoa izan da. Egia da ere ezer publiko egin baino lehen harreman batzuk landuta zeudela. Hitz egin zen alderdi politiko batzuekin, hitz egin zen instituzioekin, eduki genuen kanpaina polit bat egunkariaren azken orrialdean publizitate solidarioa jartzeko eta harrera oso ona izan zuen. Gauza guztiekin gertatzen den bezala, salaketa egiten duzun momentuan irakinaldi une bat sortzen da, eta gero apaltzen da erantzuna. Guk orain tentsio hori mantendu behar dugu, 10.000 harpidetza lortzeko eta gauzak behar diren bidetik joateko.\nGARAko zuzendaritzak urtarrilean iragarri zuen hartutako erabakia. / Argazkia: NAIZ.eus\nUrtarrilean iragarri zuen Garako zuzendariak zorra kitatzeko hitzarmena, baina ezpata hori gainean izan duzue azken 18 urteetan. Nola eragin dizue eguneroko lanean?\n2004an uste dut izan zela… Orduan esan ziguten zorra ordaindu edo itxi behar zela egunkaria, eta hortik hasita hartzekodunen lehiaketa batean sartu zen enpresa, zorra kentzeko negoziazio prozesuan. Enpresa arrunt batean sei hilabeteko edo urtebeteko prozesua da, baina gurean hamabost urtez luzatu da. Epe horretan administratzaile judizialaren kontrolpean egon da enpresa. Gainera, zorra Gizarte Segurantzarekin zenez, ez zuten baimenik ematen langileak ordezkatzeko ezta kontratazio berriak egiteko ere. Egoera horrek dena baldintzatzen du, baina hala eta guztiz ere trantsizio digitala egin dugu eta aldaketa garrantzitsuak izan dira medioan.\nOndo disimulatu duzue, beraz?\nLangileen soldatak beti ordaindu dira, eta beste gauza guztiak ere, baina hainbeste urtez hartzekodunen lehiaketan egotea ez da batere normala. Auzia eramaten zuen epaitegian epaile berri bat sartu zen, eta ez zuen ulertzen nola egon gintezkeen hamabost urtez egoera horretan. Orduan zabaldu zen arazoa konpontzeko bidea. Hortik etorri dira negoziazioak eta akordioak.\nUrte hauetan babes falta sumatu duzue beste medioen, eragileen eta administrazioen aldetik?\nEz, ez dugu eskatu ere. Bere garaian azaldu genuen zor hori leporatzen zigutela, eta salatu genuen guztiz injustua zela. Ordutik gure aukera izan da normaltasunez lanean jarraitzea, gure ekarpenak egiten Euskal Herriak bizi izan duen egoeran, ez gara egon kexaka edo manifestazioak egiten… Jakin izan dugunean zer zetorren, eskatzea izan da gure erabakia, baina trukean zerbait emanez.\nNola iraun du Garak? Nola salbatu da?\n"Une politiko zehatz batean apustu bat egin zuen GARAk eta ondo atera zen, zorionez"\nLan eginez lortu dugu, eta gainera uste dugu garai berrietara egokitu garela; eta ez hori bakarrik, saiatu gara garai berri horiek sustatzen eta horretan gure ekarpenak egiten. Une politiko batean apustu bat egin genuen eta uste dut ondo atera zela; posible zen, baita ere, gaizki ateratzea, baina ondo atera zen, zorionez. Hainbatek gogoratuko dituzte garai horiek, 2009an uste dut izan zela, erreportaje sorta bat argitaratu zituen Garak, eta hortik aurrera nolabait gu parte baten alde jarri ginen.\nEuskal Herrian eman den aldaketa politikoaren parte sentitzen da Gara?\nEta nola bizi du kazetari batek Garak bizi duen ezohiko egoeran?\nAhaztuta. Ziur naiz Garako administratzaileak eta zuzendaritzak buru-belarri egon direla horretan, baina langileak gure lana egiten ibili gara, ez da infernua izan. Ziur aski gehiago nabaritu dute praktiketan etorri diren lagunak, oso kazetari onak ikusten genituen, baina ezin ziren kontratatu, ezin genien eman merezi zuten guztia. Hor bai, baina bestela ohituta gaude.\nEdukietan eragina izan al du? Baliabide gehiago izanik lan hobeagoa egiteko aukera dago.\n"Tartean ez dago soilik zorraren auzia, publizitate boikota ere jasaten ari gara"\nKazetari gehiago izango bagina 48 orriko egunkaria egin beharrean 64 orrikoa egingo genuke, baina tartean ez dago soilik zorraren auzia. Gara oraindik publizitate-boikota jasaten ari da, adibidez, estatuko administrazioaren aldetik eta Eusko Jaurlaritzaren inguruko erakundeen iragarkiak askotan ikusten ditugu gure egunkaria baino tirada gutxiago duten beste medioetan… Baina horretara ohitu gara, gure planak ez ditugu egiten Iberdrolak, Cepsak edo Zarak jarriko duten publizitatearen arabera.\nZer etorkizun du Gararen proiektuak? Zer egin behar du eraginkorra izaten jarraitzeko?\nProiektu transmedia bat gara, Naiz irratia dago, Naiz webgunea eta Gara egunkaria, eta hori guztia ondo uztartzea da erronka; eta jendeak ohitura har dezan gauza bakar bat bezala ikusten.\nEginen lan egin zenuen eta orain Garako kazetaria zara. Asko aldatu da kazetaritza azken urteetan; txarrerako edo onerako?\nBai. Asko aldatu da. Alde batetik aldatu da gure herria, aldatu da politika, eta tresnak ere aldatu dira. Ni hasi nintzenean eguerdirako gertatzen ez zena ez zen gertatzen, normalean prentsaurrekoak edo ekitaldiak goizean ziren. Egun, internetekin, egunkaria ixten duzu ixteko ordu bat dagoelako, baina jarraitu dezakezu informazioa jasotzen eta zabaltzen egun guztian. Lehen, gauza bat jakiteko tokira joan behar zinen, orain jarraitu dezakezu dena erredakziotik, kontaktuak mantentzeko soilik mugitu behar zara. Informazioa bilatzeko, lehen hemerotekara joan behar ginen, orain ordenagailutik bilatu dezakezu... Txarrerako ere aldatu da, inoiz ez delako bukatzen lana, egun osoa eman dezakezulako lanean, baina gehien bat onerako aldatu da, ez gara kexatuko.\n1998ko uztailean Garzon epaileak Egin ixteko agindua eman zuen. / Argazkia: A. Canellada\nNola bizi izan zenuen Eginen itxiera?\nEgin itxi zutenean hiru hilabeteko alaba bat nuen, eta espetxeratua izateko beldur horrekin bizi izan nuen, baina beste batzuk okerrago pasatu zuten; Jabier Salutregi, Teresa Toda eta administrazio kontseiluko kideak espetxeratu zituzten. Dena dela, harro gaude gauza bat oso ondo egin genuelako: hurrengo egunean beste egunkari bat argitaratu genuen. Hori gakoa izan zen, jendeak ikusi zuenean beste egunkari bat zegoela kalean, nahiz eta lau orrikoa izan, orduan ikusi zen irabaziko genuela. Uztailaren 15a etortzen denean ez dut oroitzapen txarrik izaten, beti gogoratzen baitut egun horretan egunkari berri bat zegoela kalean.\nIllunben, ekainaren 9an\nMusika talde ugarik hartuko dute parte Gararen elkartasun jaialdian: Berri Txarrak, Soziedad Alkoholika, Huntza, Esne Beltza, Gatibu, Nogen, Itziarren Semeak, Talco, Los Zopilotes Txirriaos, La Furia, Hesian, Siroka, Valtonyc, Aiora ta Piti (Zea Mays), Mikel Urdangarin eta Rafa Rueda, Gari, Su Ta Gar, Josetxu Piperrak, Ze Esatek!, Ruper Ordorika, ETS, Xutik, Liher, Des-Kontrol, Bad Sound System, McOnak, Somos Guerreras, KOP, Anita Parker eta Patxuko Nice.\nEkainaren 9an Donostian egingo den jaialdia Belodromotik Illunbera lekualdatu behar izan zuten antolatzaileek, publikoarentzako tokia handitzeko asmoarekin. Izan ere, Naizen webgunean salgai jarri ziren sarrerak hogei minutuan agortu ziren. Illunbek 10.000 lagunentzako lekua eta eraikinaren kanpoaldean karpak jartzeko aukera eskaintzen ditu. Dagoeneko salduta daude sarrera guztiak.\nElkarrizketa ALEA aldizkariaren 195. zenbakian argitaratuta da jatorriz.


Sagardoaren munduko emakumeak ezagutzera emateko erakusketa - Sagardoaren Lurraldea\nIkerketa lan berri batek eta Sagardoetxeako Dokumentazio Zentroan katalogatutako informazioak, sagardoa lotura duten XVI eta XVIII mendeetako lau emakumeren bizitza jaso duen ‘Emakume ekintzaileak sagardogintzan’ erakusketaren sorrera ahalbidetu dute. Lourdes Odriozola ikerlariak epaiak eta lege dokumentuak aztertu ostean lortutako informazioari esker, garaiko gizartea eta sagardoaren egoera ere deskribatu duten erakusketa antolatu da, informazioa Jokin Mitxelenaren ilustrazioekin osatuz.\nAusartak, azkarrak, bidegabekerien aurrean kikiltzen ez zirenak. Halakoak ziren Maria Labayen, Maria de Echevarria, Ana de Beroiz y Fagola eta Maria Josefa de Orobio. Ekintzaileak ere izan ziren eta sagardoa izan zuten ogibidearen eta bizimoduaren oinarri. Hain zuzen ere, hori da euren arteko lokarri bakarra. Baina lau adibide besterik ez dira, sagastietan eta sagardoaren salmenta nahiz ekoizpenean emakume ugari aritu baitziren. Baita garraioan ere, emakumezko batelariek eraman ohi baitzituzten pertsonak eta salgaiak, artean sagardoa, Pasaiako portuaren alde batetik bestera.\nIzan ere, askotan pentsatzen denaren kontra, garai haietan ere emakumezkoek lana egiten baitzuten. «Gizonak Ternuara, Ameriketara edo Venezuelara kakao merkataritzara joaten ziren, edo ontzioletan eta burdinoletan lan egiten zuten neguan. Emakumeak etxean gelditzen ziren eta baserriek aurrera egiten zuten. Lana egiten zuten, baina egile eta administratzaile bezala gizona agertzen da, beraz, arazo bat ez badago, oso zaila da beraien arrastoa jarraitzea», azaldu du Odriozolak.\nTira egiteko erabili dituen hariak auziak eta epaiak izan dira. Hauetan jasotzen diren testigantzek garaiko moralitatea, gizarte ohiturak… xehetasun ugari ezagutzeko balio dute. Hala, lau emakumeok ezagutarazteaz gain, haien historiak aitzakia ere badira bizi izan zuten garaiaren berri emateko eta sagardoari lotutako ondarea lantzeko. Erakusketa biribiltzeko, egun sagardogintzan diharduten emakumezkoei erreferentzia egiten zaie.\nArtxiboetan eskuratutako informazioa osatzeko, Jokin Mitxelena ilustratzaileak lau emakumezko hauek irudikatu dituen marrazkiak egin ditu lortutako informazioa eta Ane Albisuren aholkularitzaz garaian garaiko janzteko moduak oinarri hartuz eta orain arte ezezagunak ziren emakumezko hauei aurpegia jarri die ilustrazio ezberdinen bidez. Honetaz gain, Ahotsak proiektuak bildutako sagardoaren kulturaren inguruko bizipenak kontatzen dituzten adineko 28 emakumeei egindako testigantzak bildu eta proiektatu dira, azken mendean emakumeak sagardoarekin izandako harremana ezagutzara emateko.\nSagardogiroan kanpainaren barruan, Emakume ekintzaileak sagardogintzan erakusketa ikusgai izan zen abenduko zubian Sagardo Apuruan (Donostia), eta datozen hilabeteetan helduko da Bilbo, Gasteiz, Ordizia, Ezkio eta Sagardoetxera (Astigarraga), azken honetan Emakumearen Nazioarteko Egunaren harira.\nMaria de Labayen\nMaría de Labayen lezotarra bere uztako sagarrekin egindako sagardoaren salerosketan jardun zen XVI. mendean. Miguel de Arrieta kapitainarekin ezkondu zen eta alarguntzean, diru gabe urte zailak pasatu zituen. Ontzien mundua ezagutzen zuenez, ontzi-elkarte batean parte hartu zuen eta bazkidetza ordaindu zuen hornitzeko sagardoa diru gisa erabilita. Ontzia Ternuara bidean irtetekoa zela Donostiako agintaritzak konfiskatu egin zuen sagardoa, bere eskumenean ekoiztutakoa bakarrik ontzira zezaketela argudiatuz. Gipuzkoako lege batek babesten zuenez, salaketa jarri zion udalari eta irabazi egin zuen.\nAna de Beroiz y Fagola\nAna de Beroiz y Fagola, XVII. mendeko erdi mailako emakume donostiarra zen. Oinordetzan hipotekatuta zegoen etxe bat jaso zuen, eta Miguel de Maizekin ezkondu zenean, bere ondasun guztien administratzaile bilakatu zen senarra. Tratu txarrak ematen zizkionez, etxea uztera ausartu zen. Senarrak, ordea, salatu egin zuen, itzultzera behartuz. Kikildu beharrean abokatu bat bilatu zuen dibortzioa eskatzeko, eta ebatzi bitartean, bi sagardo upel atera zituen etxetik, saltzeko. Senarrak salaketa berri bat jarri zion eta Gipuzkoako Korrejidoreak salmentaren diruaren erdia ematera behartu zuen. Dena kontra bazuen ere, dibortzioa lortu zuen, baina senarrak hirugarren salaketa bat jarri zion berriro sagardoa saltzeagatik. Korrejidoreak hil bitartean baserria eta bertako errentak partekatzera behartu zituen.\nMaria de Echeverría\nMaría de Echeverría donostiarra senarrak utzitako zorrak ordaintzeko sagardoa merkaturatzen jardun zuen XVII mende hasieran. Saltokia bizilekuan zuen egungo Fermin Calbeton kalean, harresien barruan. 1637an sute handi bat izan zen kale hartan eta ur nahikoa ez zutenez hura itzaltzeko, sagardoa erabili zuten. De Echeverríak upeltegian zituen 56 sagardo kargak baliatu zituen eta udalak ez zizkion ordaindu nahi izan. Horregatik, salaketa jarri zion Gipuzkoako Korrejidorean. Arrazoia eman zion, baina udalak zati bat besterik ez zion ordaindu, beraz, erreklamazio bat jarri zion.\nMaria Josefa de Orobio\nMaría Josefa de Orobio. Errenteriako Etxeberria baserriaren jabea zen, diruduna. Sagarrondoen egoera larriak bultzatuta, tandetako sistema bat ezarri zuten agintariek. Halaber, Errenteriako udalak agindua eman zuen 1747an sagardoa nahiz sagarra herriko eskumenetatik ez ateratzeko eta bateletan ez garraiatzeko. Erabakiak, ordea, ez zion erreferentziarik egiten zizarrari –uzta hasieran heldu gabe erortzen ziren sagarrekin egiten zen edaria–. Urte hartan, De Orobiok Etxeberriatik Pasaiara hiru zizarra karga ekartzeko agindua eman zuen etxean edateko, baina bateletan sartzekotan zirela, konfiskatu eta langilea espetxeratu zuten.


139. zk., 2013ko uztailaren 22a, astelehena\nPDF (277 KB - 16 orri.)\nOtsailaren 24ko 46/2009 Dekretuak xedatzen du araubide bereziko hizkuntza-irakaskuntzak ezarriko direla Euskal Autonomia Erkidegoan, eta irakaskuntza horien oinarrizko mailaren, tarteko mailaren, maila aurreratuaren eta gaitasun-mailaren curriculuma ezartzen du.\nBestalde, Euskal Autonomia Erkidegoko Haur Hezkuntza, Lehen Hezkuntza, Bigarren Hezkuntza, Batxilergo eta erdi-mailako eta goi-mailako Lanbide Heziketako herri-ikastetxeetan eta itunpeko ikastetxe pribatuetan ikasleak onartzeko prozedura arautzen duen martxoaren 4ko 35/2008 Dekretuaren bigarren xedapen gehigarriak xedatutakoaren arabera, maiatzaren 3ko 2/2006 Lege Organikoak, hezkuntzari buruzkoak, araututako arte-ikasketak, hizkuntza-ikasketak eta kirol-ikasketak irakasten dituzten ikastetxeetan ikasleak onartzeko prozedura hezkuntzaren alorrean eskumena duen sailak horretarako ezarritako araudiek xedatuko dute.\nHezkuntza, Unibertsitate eta Ikerketako sailburuaren 2012ko apirilaren 20ko Aginduak Euskal Autonomia Erkidegoko hizkuntza-eskola ofizialetan araubide ofizial eta presentzialean ikasleak onartu eta matrikulatzeko arauak ezarri zituen.\nAgindu horretan jasotako araudien alderdi batzuk aldatu beharra dago, eta erregimen libreko ikasleak onartzeko eta matrikulatzeko araudia ezarri beharra.\nAgindua hiru atalburu ezberdinetan banatzen da. I. atalburuan jasotzen da onartze- eta matrikulazio-prozeduren araudi orokorra, ikasle ofizialeenak zein libreenak. II. eta III. atalburuetan, aldiz, onartze- eta matrikulazio-prozeduren berariazko araudia jasotzen da, ikasle ofizialeenak eta ikasle libreenak, hurrenez hurren.\nI. atalburuan honako hauek arautzen dira: Hizkuntza Eskola Ofizialaren batean matrikula egin nahi duenak bete beharreko baldintzak; Ikastetxeen zuzendariak, ebazpen baten bidez, onartze- eta matrikulazio-prozedurara urtero deitu beharra; eskolek ikasleei emango dieten informazioa prozedura horren aurretik; eskabideak aurkezteko arauak; onartuen eta baztertuen zerrendak; zerrenda horien aurkako erreklamazioak; eta onartutakoek, matrikula egin nahi badute, ezinbesteko prezio publikoa zelan ordaindu behar duten.\nII. Atalburuan arautzen dira ikasle ofizialeei dagozkien prozeduraren alde espezifikoak: ezin zaie eskaera guztiei erantzun; beraz, beharrezkoa da aldez aurreko onartze-prozedura egitea.\nAzkenik, III. Atalburuan ikasle libreei dagozkien prozeduraren alde espezifikoak arautzen dira. Ikasle horiek ez direnez hezkuntza-plazaren baten jabe ikasturtean zehar, aurkezten diren eskaera guztiak onartuko dira, baldin eta ezarritako baldintza orokorrak betetzen badituzte eta dagokien prezio publikoa ordaintzen.\nHala ere, ikusirik eskolek ez dituztela behar den beste giza baliabide, baliabide material eta leku erabilgarri, baliteke zenbait eskola hizkuntza edota maila jakin batzuetan ikasle libreen eskaera-kopuru bat baino ez onartu behar izatea. Kasu horietan eskaera batzuk bete gabeko lanpostuak geratzen diren ikastetxeetan onartuko dira.\nERREGIMEN OFIZIALEKO EDO LIBREKO IKASLEAK ONARTZEKO ETA MATRIKULATZEKO PROZESURAKO ARAU KOMUNAK\n1. artikulua.– Helburua eta aplikazio-esparrua.\nAgindu honek arautzen du nola onartu eta matrikulatu behar diren Erregimen ofizialeko edo libreko ikasleak Euskal Autonomia Erkidegoko hizkuntza-eskola ofizialetan ematen diren hizkuntza-irakaskuntzetan.\nIkasle ofiziala esango zaio ikasleak egin duen matrikulak eskubidea ematen dionean klaseak edozein modalitatetan hartzeko: bertaratutakoak, eskolan bertan; urrutiko modalitatean, ikastetxera bertara joatea eskatzen ez duten baliabideak baliatuz; eta noizean behin bertaratutakoak edo mistoa, hau da, aurreko modalitate biak batzen direnean.\nIkasle librea esango zaio ikasleak egin duen matrikulak, klaseak hartzeko eskubidea barik, matrikulatu den mailako egiaztapen-proba egiteko eskubidea besterik ez ematen dionean, eta, gaindituz gero, dagokion ziurtagiria lortu.\n2. artikulua.– Hizkuntza-eskola ofizialetan matrikulatzeko eskakizun orokorrak.\n1.– Hizkuntza-eskola ofizialetan matrikula egiteko, ezinbestekoa izango da matrikula egiten den urtean hamasei urte beteta izatea. Salbuespen gisa, matrikula egin ahal izango dute, baita ere, Derrigorrezko Bigarren Hezkuntzan lehen hizkuntza gisa ikasitako hizkuntza ez den beste bat erregimen ofizialean ikasi nahi duten ikasleak, ikasketak hasten diren urtean hamalau urte beteta badituzte.\n2.– Ikasleek ezin izango dute gaztelania ikasteko matrikula egin haien herrialdeetako hizkuntza ofiziala gaztelania bada.\n3.– Aurreko deialdiren batean maila jakin batean matrikulatuta egon diren pertsonek ezin izango dute maila baxuago batean matrikula egin, ez eta gaindituta duten maila batean edo baxuagoan ere. Horretarako, kontuan hartuko dira baita ere aurreko ikasketa-planetan gainditutako mailak, matrikula egiteko unean daudenen baliokideak direnak legez.\n4.– Ikasturte berean eta hizkuntza bererako, ikasleek ezin izango dute aldi berean erregimen ofizialean eta librean matrikula egin.\n3. artikulua.– Ikasleak onartzeko eta matrikulatzeko urteroko deialdiak.\nUrtero deituko dira, Ikastetxeen zuzendariaren ebazpenen bidez, Euskal Autonomia Erkidegoko hizkuntza-eskola ofizialetan ematen diren hizkuntza-irakaskuntzetan erregimen ofizialeko eta libreko ikasleak onartzeko eta matrikulatzeko prozesuak. Hezkuntzaren alorrean eskumena duen sailaren web-orrian argitaratuko dira ebazpen horiek. Ebazpen horietako bakoitzean ezarriko da nola eta non aurkeztu beharko diren eskabideak eta zer dokumentazio aurkeztu beharko den horiekin batera, bai eta prozedurako etapek zer epe izango dituzten ere.\n4. artikulua.– Ikasleak onartzeko eta matrikulatzeko prozesuen aurretiko informazioa.\nIkasleak onartzeko eta matrikulatzeko prozesua hasi aurretik, honako informazio hau argitaratuko dute hizkuntza-eskola ofizialek iragarki-tauletan eta haien web-orrietan, eta eskatzen duten ikasleei ere helaraziko diete:\na) Zer hizkuntzatan eta mailatan edo kurtsotan matrikula daitezkeen ikasleak eskola horretan deialdi ofizialean edo librean, dagokionaren arabera.\nb) Erregimen ofizialeko edo libreko ikasleak, dagokionaren arabera, onartzeko eta matrikulatzeko prozeduraren araudia.\nc) Eskabideak egiteko epeak.\nd) Onartutako ikasleen zerrenda argitaratzeko egutegia, bai eta erreklamazioak aurkeztekoa ere.\ne) Erregimen ofizialeko ikasleak onartzeko eta matrikulatzeko deialdietan, maila-probak egiteko eta horiek ebaluatzeko irizpideak.\n1.– Dagokion prozesua deitzen duen ebazpenean ezarriko da eskabideak aurkezteko epea, eta inola ere ez da izango bost egun baino gutxiagokoa.\n2.– Ikasle batek bi hizkuntzatan edo gehiagotan matrikulatu nahi badu, eskabide bat aurkeztu beharko du hizkuntza bakoitzeko.\n3.– Eskatzaileek eskabide bakar bat eta eskola bakar batean egin ahal izango dute hizkuntza bakoitzeko. Ez dira onartuko hizkuntza bererako hainbat eskolatan eta/edo mailatan aurkeztutako eskabideak. Eskolako hezkuntza-eskaintzan bi kurtso jarraitu ematen dituen talderik badago, bi kurtsoetako matrikula egin ahal izango dute talde horietan matrikulatzen diren pertsonek.\n4.– Ezarritako prezio publikoa ordaintzetik osoki edo partzialki salbuesten dituen egoeraren batean badaude eskatzaileak, eskabidea egiteko unean adierazi beharko dute. Aurkeztutako datuak ez badira egiazkoak, eskatzailea prozesutik kanpo geratuko da.\n5.– Eskabideak on-line egingo dira, Interneten bidez. Prozesu bakoitzean gaituko den web-orrian bete beharko da eskabide-inprimakia; dagokion prozesua deitzen duen ebazpenean adieraziko da zein den web-orri hori.\nZein hizkuntza-eskola ofizialetan matrikulatu nahi, eskola horretara jo ahal izango da. Hizkuntza-eskola bakoitzean arreta-zerbitzu bat egongo da behar duten pertsonei Internet bidez eskabidea egiten laguntzeko.\nEskatzaileek eskabidearen ordezkagiria lortu ahal izango dute eskabidea egiteko erabili duten aplikazio informatikoan bertan, eta sartutako datuak azalduko dira bertan.\n6.– Eskabidea egin nahi duen pertsonak nazionalitate espainola badu, haren Nortasun Agiri Nazionalaren (NAN) zenbakia eta iraungitze data erabili beharko ditu, nahitaez, bere burua identifikatzeko. Pertsona atzerritarrak Atzerritarren Identifikazio Zenbakiaren (AIZ) eta Atzerritarren Identifikazio Txartelaren (AIT) zenbakiaren eta iraungitze-dataren bidez identifikatuko dira. Edonola ere, pertsona eskatzailearen nortasuna egiaztatu egingo da, pertsona horren berariazko baimenarekin, Administrazio Elektronikoari buruzko 21/2012 Dekretuaren bigarren xedapen gehigarrian aipatutako datuak egiaztatzeko zerbitzuaren bidez. Sartutako identifikazio-datuak ez badira benetakoak, eskatzailea prozesutik kanpo geratuko da.\nAtzerritarren Identifikazio Zenbakirik ez duten Norvegiako, Islandiako, Liechtensteineko, Suitzako eta Espainia ez den Europar Batasuneko beste herrialde batzuetako herritarrak haien herrialdeak emandako beste nortasun-agiri ofizial baten bidez identifikatu ahal izango dira. Horrelakoetan, identifikazio-datuak benetakoak direla egiaztatzeko, dagokion dokumentua aurkeztu beharko da hizkuntza-eskolan dagokion prozesua deitzen duen ebazpenean ezarritako epean. Eskatzaileak ez badu dokumentu hori dagokion epean aurkezten, prozesutik kanpo geratuko da.\n7.– Eskabidearekin batera erantzukizunezko adierazpena aurkeztuko da, eta, bertan, eskatzaileak adieraziko du aurkeztutako datu guztiak benetakoak direla eta bere gain hartzen dituela horien zehaztasun ezak eragin ditzakeen erantzukizunak; horrez gain, administrazioari baimena emango dio dagozkien erakundeen erregistroetan egin beharreko egiaztapenak egiteko. Era berean, administrazioari baimena emango dio kontsultatu behar dituen datuak kontsultatzeko, matrikula betetzearekin edo ikasleak onartzeko prozesuarekin lotutako edozer egiaztatze aldera.\n8.– Ahal bada, ofizioz egiaztatuko da eskabidean sartutako datuak benetakoak direla; horretarako, administrazioak duen informazioarekin erkatuko dira, interesdunen berariazko baimenarekin.\nEzin badira datuak ofizioz egiaztatu, pertsona eskatzaileak adierazpen horiek benetakoak direla frogatu beharko du; horretarako, dagokion dokumentazioa aurkeztu beharko du plaza eskatu duen hizkuntza-eskolan. Ezarritako epea itxi eta gero, ezin izango da beste dokumenturik aurkeztu. Eskolako administrazio-langileek aztertuko dute dokumentazio hori. Emandako dokumentuen kopiak jatorrizkoekin egiaztatu beharko dira.\nIkasleak onartzeko eta matrikulatzeko prozesuak deitzen dituen ebazpen bakoitzean, zehazki adieraziko da zer egoeratan egiaztatuko diren datuak ofizioz eta zer egoeratan aurkeztu beharko duen dokumentazioa interesdunak; hala badagokio, dokumentuak aurkezteko epeak ere ezarriko ditu.\n9.– Pertsona eskatzailea identifikatzeko, eskabidea aurkezteko eskakizunak betetzen dituela egiaztatzeko edo dagokion prezio publikoa ordaintzetik osoki edo partzialki salbuetsita dagoela egiaztatzeko emandako datuak ez badira egiazkoak, edo datu horiek egiaztatzeko dokumentazioa ez bada ezarritako epean aurkezten, eskatzailea prozesutik kanpo geratuko da. Halaber, bidezkoak diren legezko neurriak hartuko dira.\nBarematu egin behar diren pertsona eskatzaileei dagokienez, barematzeko aurkeztutako datuak egiaztatzen ez badira, edo ez badituzte datu horiek egiaztatzeko dokumentuak ezarritako epean aurkezten, zero puntu eskuratuko dituzte dagozkion ataleko edo azpiataleko baremoan; halere, horrek ez du eskabidea baliogabetuko, ez eta gainerako ataletako edo azpiataletako puntuazioa ere.\n10.– Hezkuntza-premia bereziak dituzten pertsonek horren berri eman beharko diote ikastetxeari eskabidea egiteko unean. Ez badute hori jakinarazten, ez zaie curriculum-laguntzarik edo ebaluazio-probak egiteko behar duten laguntzarik bermatuko.\n11.– Erregimen ofizialeko ikasleak onartzeko eta matrikulatzeko deialdietan, denek zehaztu beharko dute zein ordutegitan edo ordutegi-taldetan nahi duten plaza ematea, eta lehentasun-ordena adierazi beharko dute. Adierazitako ordutegietan plaza hutsik geratu ezean, eskabidea baztertu egingo da beti, eta eskatzailea itxaro-zerrendan geratuko da, ikasle berriak onartzeko eskabideak edo aurreko ikasturtean matrikulatutako ikasleak matrikulatzeko eskabideak izanda ere.\n12.– Erregimen ofizialeko ikasleak onartzeko eta matrikulatzeko eskabide bakoitza egitean, aplikazio informatikoak ordena-zenbaki bat jarriko dio ausaz.\n13.– Datu Pertsonalak Babesteari buruzko abenduaren 13ko 15/1999 Lege Organikoarekin eta Datu Pertsonaletarako Jabetza Publikoko Fitxategiei eta Datuak Babesteko Euskal Bulegoa Sortzeari buruzko otsailaren 25eko 2/2004 Legearekin bat etorriz, «Hizkuntza-eskoletako ikasleak» izeneko fitxategi batean jasoko dira deialdi hau izapidetzean jasotako datu pertsonalak –parte-hartzaileek horiek erabiltzeko eta argitaratzeko baimena eman dutela ulertuko da–. Fitxategi horren helburua izango da onarpen- eta matrikulazio-deialdi hori eta deialdi horrekin zerikusia duen beste edozein prozedura edo espediente administratibo kudeatzea, bai eta deialdi horretara aurkeztu diren pertsonei deialdiaren bilakaerari buruzko informazioa ematea ere. Ikastetxeen Zuzendaritza da fitxategi horren arduradun. Ikastetxeen Zuzendaritzara jo beharko da datuak eskuratzeko eta horiek zuzentzeko, ezabatzeko eta aurkatzeko. Helbide honetara, zehazki: Donostia kalea 1, 01010 Vitoria-Gasteiz.\n6. artikulua.– Onartutako eta kanpoan utzitako pertsonen zerrendak.\n1.– Dagokion prozesua deitzen duen ebazpenean ezarritako epean, onartutako eta kanpoan utzitako pertsonen behin-behineko zerrendak aurkeztuko dituzte hizkuntza-eskola ofizialek hizkuntza, maila eta kurtso bakoitzerako. Barematzerik egon bada, ateratako datuak ere adieraziko dituzte. Eskatzaileek zerrenda horretan kontsultatu ahal izango dute behin-behinean onartu ala baztertu egin dizkieten eskabideak, eta baztertuta badaude, zergatik baztertu dituzten.\n2.– Kanpoan geratu direnek, akatsen bat egon dela uste badute, baztertzearen kontrako erreklamazio bat aurkeztu ahal izango dute hizkuntza-eskola ofizialean bertan; egoki irizten dituzten agiriak aurkeztu ahal izango dituzte erreklamazioarekin batera. Erreklamazioa egiteko, matrikula egiteko erabili zuten webgunean dagoen edo hizkuntza-eskola ofizialean bertan emango dieten inprimakia erabili ahal izango dute. Bi eskabidetan edo gehiagotan baztertu badituzte, erreklamazio bat aurkeztu beharko dute eskabide bakoitzeko, eta horietako bakoitza dagokion hizkuntza-eskola ofizialera bidali. Dagokion prozesua deitzen duen ebazpenean ezarriko da zer epetan aurkeztu behar diren erreklamazioak.\n3.– Eskola bakoitzeko Ordezkaritza Organo Gorenak edo organo horren barruan berariaz eratutako batzordeak aztertu eta ebatzi beharko ditu aurkeztutako erreklamazioak; hala badagokio, emandako puntuazioa zuzendu beharko du, eta, ondorioz, onartutako eta baztertutako pertsonen zerrendak berriz egin.\n4.– Dagokion prozesua deitzen duen ebazpenean ezarritako epean, onartutako eta kanpoan utzitako pertsonen behin betiko zerrendak argitaratu beharko dituzte hizkuntza-eskola ofizialek hizkuntza, maila eta kurtso bakoitzerako. Kanpoan geratzen diren lagunekin itxarote-zerrendak osatuko dira, aipatutako behin betiko zerrendetako ordena berean.\n5.– Behin betiko zerrenden aurka gora jotzeko errekurtsoa aurkeztu ahal izango zaio Hezkuntzako Lurralde Ordezkariari hilabeteko epean zerrendak argitaratu eta hurrengo egunetik zenbatzen hasita.\n7. artikulua.– Dagokion prezio publikoa ordaintzea.\n1.– Erregimen librean matrikulatzea eskatzen duten eta matrikula ofizialeko deialdian plaza bat eskuratzen duten pertsona guztiek dagokion prezio publikoa ordaindu beharko dute artikulu honen 2. atalean jasotako moduan. Hala egin ezean, eskubide guztiak galduko dituzte eta prozesutik kanpo geratuko dira. Ikasleak onartuak izan diren kurtsoan soilik matrikula daitezke, baina eskolak kurtso horretan bi kurtso elkarren segidan egiteko ordutegi trinkoa eskaintzen badu, elkarren segidako bi kurtsoetan matrikulatzeko aukera egongo da, dagokion ordutegi trinkoan. Hala eginez gero, bi kurtsoen matrikula ordaindu beharko da.\n2.– Dagokion deialdian ezarritako epean ordaindu beharko da prezio publikoa. Epe hori amaitu eta gero ezin izango da inola ere matrikula ordaindu. Administrazioaren ordainketa-pasabidearen bidez ordainduko da. Hori egiteko, horretarako prestatzen den web-orrian sartu, eta jarraian zehazten diren prozeduretako baten bidez ordaindu beharko da:\na) On-line ordaintzea (Interneten bidez). Matrikula ordenagailu batetik ordainduko da banketxe batetara joan beharrik gabe, kreditu-txartelaren edo banku elektronikoaren sistemaren bidez.\nb) Off-line ordaintzea. Aplikazio informatikoak emandako ordainketa-errekerimenduaren agiria inprimatuko du interesdunak, eta banketxe edo kutxazain batera joango da agiri horrekin dagokion ordainketa egiteko.\nHizkuntza-eskola bakoitzean arreta-zerbitzu bat egongo da behar duten pertsonei Internet bidez ordainketa egiten laguntzeko.\n3.– Behin ordainketa egindakoan, onartua izan den taldea osatzen ez bada soilik berreskuratu ahal izango du zenbatekoa erregimen ofizialeko ikasleak. Erregimen libreko ikasleek ordaindutako zenbatekoa berreskuratzeko eskubidea izango dute soilik haiek matrikulatutako hizkuntza-probak eta maila-probak egiten ez badira horiek deitu dituen hezkuntza-administrazioari egoz dakizkiokeen arrazoiengatik.\n8. artikulua.– Agindu honetan zehaztutakoaren ondorioz ikasleek administrazio publikoarekin izango dituzten harremanetan, horiek euskara eta gaztelania erabiltzeko eskubidea dutela eta arreta hizkuntza horietan jaso dezaketela bermatu beharko da.\nERREGIMEN OFIZIALEKO IKASLEAK ONARTZEKO ETA MATRIKULATZEKO PROZESURAKO ARAU ESPEZIFIKOAK\n9. artikulua.– Dauden plazak.\n1.– Ikastetxeen Zuzendariaren ebazpen baten bidez zehaztuko da urtero zer eskaintza dagoen erregimen ofizialean (zer hizkuntza irakatsiko diren, zer maila eskainiko, eta hizkuntza, maila eta klaseak hartzeko modalitate bakoitzean zenbat talde egongo diren) Euskal Autonomia Erkidegoko hizkuntza-eskola ofizial bakoitzean.\n2.– Behin zer hezkuntza-eskaintza dagoen jakindakoan, hizkuntza-eskola ofizial bakoitzak urtero zehaztuko du zenbat ikasle izango dituen gehienez irakaskuntza ofizialeko talde bakoitzak eskolan eskaintzen diren hizkuntza eta maila guztietarako, betiere, Ikastetxeen Zuzendaritzak ezartzen dituen mugen barruan eta kontuan izanik erabil daitezkeen gelek zer edukiera duten.\n10. artikulua.– Kurtso zehatz batera sartzeko eskakizunak.\nErregimen ofizialean matrikulatzen diren ikasleak kurtso jakin batean sartzeko, agindu honen 2. artikuluan xedatutako eskakizun orokorrez gainera, honako arau hauek aplikatuko dira:\na) Derrigorrezko Bigarren Hezkuntzako titulua daukaten ikasleek atzerriko lehenengo hizkuntza gisa ikasten duten hizkuntzaren oinarrizko mailako bigarren kurtsoan (A2) matrikula egin ahalko dute.\nb) Batxilergo-titulua duten ikasleak zuzenean pasa daitezke Batxilergoan ikasi duten atzerriko lehen hizkuntzaren tarteko mailako lehenengo kurtsora. Tarteko mailaren lehen kurtsora modu horretan sartzeak ez du esan nahi, inola ere, aurreko kurtsoak gainditu direnik, eta, beraz, ez du eskubiderik ematen Oinarrizko Mailaren Ziurtagiria eskuratzeko.\nc) Maila-proba eginda hizkuntza jakin batean gaitasun nahikoa dutela egiaztatzen dutenak proba horretan egiaztatutako jakintza-mailari dagokion mailan sartu ahal izango dira. Kurtso edo maila jakin batean modu horretan sartzeak ez du esan nahi, inola ere, aurreko kurtsoak gainditu direnik, eta, beraz, ez du eskubiderik ematen inolako maila-ziurtagiririk eskuratzeko.\n11. artikulua.– Ikasturte bakoitzean irakaskuntza ofizialean onartuak izatea eta matrikulatzea eskatu behar duten ikasleak.\nEuskal Autonomia Erkidegoko hizkuntza-eskola ofizial batean erregimen ofizialean matrikulatu nahi duten pertsona guztiek dagokion eskabidea aurkeztu behar dute ikasturte bakoitzean, eta onartzeko eta matrikulatzeko prozesuan parte hartu behar dute, lehenengo aldiz matrikulatuko diren ikasleak edo aurreko ikasturtean hizkuntza-eskolan erregimen ofizialean matrikulatuta egondako ikasleak izanda ere. Onartzeko eta matrikulatzeko prozesua desberdina izango da pertsona eskatzaileen bi talde horietako bakoitzarentzat, agindu honen hurrengo artikuluetan xedatzen den eran.\n12. artikulua.– Zein ikaslek parte hartu behar duten onartzeko prozesu osoan, eta hortaz, zein ikasle barematu behar diren.\nJarraian azaltzen diren egoeretan dauden ikasleek hurrengo ikasturtean matrikulatzeko eskabidea aurkeztu beharko dute, barematu egin beharko dituzte, eta, onartzen badituzte, dagokion prezio publikoa ordaindu beharko dute dagokion deialdian ezarritako epe eta baldintzetan:\na) Eskolan lehen aldiz sartuko diren ikasleek.\nb) Hizkuntza-eskolan erregimen librean matrikulatutako ikasleek.\nc) Lehendik ere ikasi nahi den hizkuntza ez den beste hizkuntza batean eskolan araubide ofizialean matrikulatuta zeuden ikasleek.\nd) Lehenago hizkuntza-eskolan araubide ofizialean matrikulatuta egon arren, ikasketak eten, eta aurreko ikasturtean matrikularik egin ez duten ikasleek.\ne) Aurreko ikasturtean eskolan araubide ofizialean matrikulatuta egonik, hurrengo ikasturtean matrikulatzeko lehentasuna galdu duten ikasleek –dela klaseetara joan ez direlako, dela arrazoi justifikaturik gabe matrikulari uko egin diotelako–.\nf) Eskolan nahi duten ikasketa ofizialean matrikulatuta egonik, ohiko prestakuntza ibilbidean dagokien maila barik beste maila batean matrikulatu nahi duten ikasleek, beti ere salbuespen modura eta dagokion sailaren oniritziarekin.\n13. artikulua.– Zein ikaslek eskatu ahal duten hurrengo ikasturterako matrikula egitea barematu gabe.\n1.– Jarraian azaltzen diren egoeretan dauden ikasleek hurrengo ikasturtean matrikulatzeko eskaria aurkeztu beharko dute, eta dagokion prezio publikoa ordaindu dagokion deialdian ezarritako epe eta baldintzetan, baina ez da horiek barematu beharrik izango.\na) Aurreko ikasturtean eskola eta hizkuntza berean erregimen ofizialean matrikulatuta egondako ikasleek, matrikulatuta egoteko gehienezko urte-kopurua gainditu ez baduten, eta hurrengo urtean matrikula egiteko lehentasuna galdu ez badute asistentzia-falta gehiegi izateagatik edo arrazoi justifikaturik gabe matrikulari uko egin diotelako, eta ohiko hezkuntza-ibilbidearen arabera dagokien mailan matrikulatu nahi badute.\nb) Aipatu berri den baldintzak betetzen dituzten ikasleek, espedientea lekualdatzeko eta aurreko ikasturtean matrikulatuta egondako eskola ez den beste batean onartua izateko eskabidea aurkezten badute.\n2.– Aurreko ataleko a) idatzi-zatian jasotako egoeran dauden ikasleek lehentasuna izango dute plaza bat eskuratzerakoan eta ordutegiak aukeratzerakoan b) idatzi-zatian jasotako egoeran daudenekiko; azken horiek, haien aldetik, lehentasuna izango dute agindu honen 12. artikuluan aipatzen diren ikasleekiko. Hala eta guztiz ere, lehentasuna duten ikasleen eskabideak baztertu egin ahal izango dira haiek eskatutako hizkuntzan, mailan eta kurtsoan, edo, hala badagokio, interesdunak eskatutako ordutegietan, behar beste plaza ez badago.\n3.– Urte berean bi azterketa-deialdi badaude, ohikoa bata, eta ohiz kanpokoa bestea, honela jokatuko da:\na) Ikaslea maila jakin batean matrikulatuta badago eta ohiko deialdian gainditzen badu maila hori, hurrengo ikasturtean hurrengo mailan matrikula egiteko eskabidea aurkeztu beharko du.\nb) Ikaslea maila jakin batean matrikulatuta badago eta ez badu maila hori ohiko deialdian gainditzen, ikasle horientzat espezifikoki ezarriko den epean egin beharko du eskabidea, ohiz kanpoko deialdiko probaren emaitzak jakin ostean.\nIkasleak matrikulatuta dagoen maila gainditzen badu ohiz kanpoko deialdian, hurrengo ikasturtean hurrengo mailan matrikulatzeko eskabidea aurkeztu beharko du epe espezifiko horretan.\nOhiz kanpoko deialdian ez badu gainditzen matrikulatuta egondako maila, eta, betiere, maila hori egiteko arauz ezarritako gehienezko urte-kopurua gainditu ez badu, hurrengo ikasturtean aurreko urtean matrikulatuta egondako maila berean matrikulatzeko eskabidea aurkeztu beharko du epe espezifiko horretan.\nOhiz kanpoko deialdian ez badu gainditzen matrikulatuta egondako maila, eta maila hori egiteko arauz ezarritako gehienezko urte-kopurua gainditu badu, eta, ondorioz, ezin badu berriz maila berean matrikulatu, ezin izango du ohiko prozeduraren bidez matrikulatzeko eskabiderik egin. Gainditu ez duen mailan matrikulatu nahi badu berriz, ohiz kanpoko matrikula egiteko eskabide bat aurkeztu beharko dio eskolako zuzendaritza-taldeari, eskabide hori aurkezteko 2012ko maiatzaren 15eko Aginduaren 2. artikuluaren 2. atalean ezarritako eskakizunak betetzen baditu. Agindu hori Hezkuntza, Unibertsitate eta Ikerketako sailburuarena da eta erregimen bereziko hizkuntza ikasketak ebaluatu eta egiaztatzea arautzen du. Zuzendaritza-taldeak matrikula berezia egiteko aukera ematen badio, plaza bat esleituko dio, baldin eta plaza hutsik badago, eta, betiere, agindu honetako 6. artikuluan aipatzen den itxaro-zerrendako ikasleei plazak eman eta gero.\n14. artikulua.– Eskabideak ordenatzea.\nEman daitezken plazak nori eman zehazteko, ordenatu egin beharko dira eskabide guztiak, eta kontuan hartu beharko dira ordutegiak aukeratzeko lehentasunak ere. Hiru taldetan banatuko dira eskabideak plaza eskuratzeko eta ordutegiak aukeratzeko lehentasun-ordena honen arabera:\na) Lehentasuna izango dute 13. artikuluaren 1. atalaren a) idatz-zatian jasotako egoeran dauden pertsonen eskabideek. Eskabide horiek ez dira barematuko. Agindu honen 5. artikuluaren 12. atalean aipatutako ausazko zenbakiaren arabera ordenatuko dira haien artean, ordena-zenbaki txikienetik handienera.\nb) Jarraian, lehentasuna izango dute 13. artikuluaren 1. atalaren b) idatz-zatian jasotako egoeran dauden pertsonen eskabideek. Eskabide horiek ere ez dira barematuko. Agindu honen 5. artikuluaren 12. atalean aipatutako ausazko zenbakiaren arabera ordenatuko dira haien artean, ordena-zenbaki txikienetik handienera.\nc) Azkenik, agindu honen I. eranskinean jasotako baremoaren eta hori aplikatzeko arauen arabera ordenatuko dira ikasle berriak onartzeko eskabideak; jarraian datozen artikuluetan biltzen dira arau horiek. Berdinketarik egonez gero, eskabideak banan-banan erkatuko dira baremo-irizpideetan lortutako puntu-kopuruen arabera, honako ordena honi jarraituz:\n1) Puntuaziorik altuena eskatzailearen adinaren atalean.\n2) Puntuaziorik altuena desgaitasun-egoeraren atalean.\n3) Puntuaziorik altuena familia ugarikoa izatearen atalean.\n4) Puntuaziorik altuena lanbide-egoeraren atalean.\nAipatutako berdinketa hausteko irizpide horiek guztiak aplikatu ondoren talde horretako eskabide batzuek berdinduta jarraitzen badute, eskabide bakoitzari ausaz emandako zenbakiaren arabera ordenatuko dira, ordena-zenbaki txikienetik handienera.\nArtikulu honetan xedatutako irizpideen arabera ordenatuko dira onartutako eta kanpoan utzitako lagunen behin-behineko eta behin betiko zerrendak. Barematzerik egon bada, eskatzaile bakoitzak baremoko atal eta azpiatal bakoitzean zer puntuazio lortu duen ere adierazi beharko da. Eskola bakoitzeko iragarki-taulan eta web-orrian argitaratuko da informazio hori. Kanpoan geratzen diren pertsonekin itxarote-zerrenda osatuko da, onartutako eta kanpoan utzitako lagunen behin betiko zerrendan jasotako ordena berean.\n15. artikulua.– Plazak esleitzea.\n1.– Agindu honen aurreko artikuluan ezarritako ordenaren, pertsona bakoitzak eskatutako ordutegien eta pertsona bakoitzak eskabidean adierazitako ordutegi-lehentasunaren arabera esleituko zaizkie plazak pertsona eskatzaileei.\n2.– Inola ere ez zaie plaza emango eskatu ez duten ordutegi batean.\n3.– Bi hizkuntzatan edo gehiagotan plaza eskatu duten pertsonei dagokienez, ez zaie ordutegi berean hizkuntza batean baino gehiagotan plaza emango. Hori gertatu ez dadin, aurrez ezarritako eskola-ordena bati jarraiki esleituko dira plazak; eskola bakoitzaren zentro-kodearen arabera ezarriko da eskola-ordena hori, txikienetik handienera ordenatuta. Eskola bakoitzaren baitan, aurrez ezarritako hizkuntza-ordenaren arabera esleituko dira; hizkuntza bakoitzaren kodearen arabera ezarriko da hizkuntza-ordena hori, txikienetik handienera. Horrela, pertsona bati plaza bat esleitzen badiote eskola eta hizkuntza batean ordutegi jakin baterako, lehen ezarritako ordenaren arabera beranduago egingo diren esleipenetan ez zaio plazarik emango ordutegi berean, hura ere eskatu bazuen ere.\n16. artikulua.– Eskatzailearen adinaren baremoa aplikatzeko arauak.\n1.– Jaiotza-data ofizioz egiaztatuko da, administrazioan dauden datuekin erkatuta.\n2.– Eskatzaileak nortasun-datuak egiaztatzeko baimena eman beharko du eskaeran bertan.\n17. artikulua.– Desgaitasun-egoeraren baremoa aplikatzeko arauak.\n1.– Atal honetako puntuazioa eskatzaileak desgaitasunen bat duenean baino ez da emango, edo, bestela, adingabea izanik, horren aitak, amak, legezko tutoreak edo anai-arrebaren batek desgaitasunen bat duenean.\n2.– Dagokion lurralde historikoko foru-aldundiko gizarte-ekintzako sailak edo estatuko organo baliokide batek emandako ziurtagiri baten bidez egiaztatuko da desgaitasuna. Bertan legez onartuko da pertsona horrek % 33ko minusbaliotasun-maila edo handiagoa duela.\n3.– Senideren baten minusbaliotasuna alegatzen denean, eskatzailea adingabea dela ziurtatzeko, NANa (AIZ edo pasaportea, atzerritarra bada) edo familia-liburua aurkeztu beharko da.\n4.– Pertsona hori ikaslearen anaia edo arreba, aita edo ama dela egiaztatzeko, familia-liburuaren kopia aurkeztuko da. Pertsona hori ikaslearen legezko tutorea dela egiaztatzeko, berriz, sententziaren kopia edo dagokion ziurtagiri ofiziala aurkeztu beharko da.\n5.– Atal honi dagokion puntuazioa ematean, anaia-arrebatzat joko dira familia-unitate berean legezko tutoretza-egoeran edota behin betiko nahiz adopzio-aurreko familia-harreran dauden adingabeak.\n6.– Halaber, atal honetan ematen den puntuazioa zenbatzean, ikaslearen zaintza guraso bakar batek badu, guraso horren legezko bikotekidea ere ikaslearen aitatzat edo amatzat joko da. Pertsona horren seme-alabak ere anaia-arrebatzat joko dira ikaslearekin batera bizi badira. Dagokion errolda-agiriaren bidez egiaztatuko da egoera hori.\n7.– Ikaslearen zaintza duen gurasoaren bikotekidea dela ziurtatzeko, guraso horri zaintza ematen dion epaiaren kopia aurkeztu behar da, bai eta biak elkarrekin ezkonduta daudela egiaztatzen duen familia-liburua edota izatezko bikote direla adierazten duen ziurtagiri ofiziala ere.\n8.– Eskatzailearen beraren edo haren senideren baten desgaitasuna egiaztatzeko aurkeztu beharreko dokumentazio guztia eskabidea egin den hizkuntza-eskolan bertan aurkeztu beharko da dagokion prozesua deitzen duen ebazpenean ezarritako epean.\n18. artikulua.– Familia ugariko kide izateari dagokion baremoa aplikatzeko arauak.\n1.– Eskatzailea Euskal Autonomia Erkidegoan bizi bada, ofizioz egiaztatuko da familia ugariko kidea den edo ez administrazioak dituen datuekin erkatuta; familia ugariko kide direla adierazi duten interesdunek horretarako berariazko baimena eman beharko dute.\n2.– Eskatzailea ez bada Euskal Autonomia Erkidegoan bizi, baina familia ugariko kidea dela kontuan hartzea nahi badu, egiaztatu egin beharko du hori estatuko autonomia-erkidego batek emandako dagokion titulu ofiziala aurkeztuta. Agiri hori eskabidea egin duen hizkuntza-eskolan aurkeztu beharko du dagokion prozesua deitzen duen ebazpenean ezarritako epean.\n19. artikulua.– Lanbide-egoerari dagokion baremoa aplikatzeko arauak.\nEskatzaile batek adierazten badu matrikula egin nahi duen urtearen aurreko ikasturtean irakasle gisa jardun duela Euskal Autonomia Erkidegoko Haur Hezkuntzako, Lehen Hezkuntzako, Bigarren Hezkuntzako, Batxilergoko edo Lanbide Heziketako heziketa-zikloetako ikastetxe publiko edo pribaturen baten, hizkuntza-eskola ofizialen batean edo unibertsitateren batean, ofizioz egiaztatuko da hori administrazioak dituen datuekin erkatuta; hori adierazi dutenek berariazko baimena eman beharko dute datu horiek egiaztatzeko.\n20. artikulua.– Ordainketa-epea amaitu ostean hutsik geratu diren plazak esleitzea.\n1.– Dagokion prezio publikoa ordaintzeko ezarritako epea amaitu ostean, epe horretan ordainketa ez egin izanagatik prozesutik kanpo geratutako pertsonen behin-behineko zerrenda argitaratuko dute hizkuntza-eskola ofizialek. Akatsen bat egon dela uste duten pertsonek erreklamazioa aurkeztu ahal izango dute zerrenda horien aurka, eta eskola bakoitzeko Ordezkaritza Organo Gorenak edo organo horren barruan berariaz eratutako batzordeak ebatziko du. Ondoren, matrikula ez ordaintzearren kanpoan geratu diren pertsonen behin betiko zerrenda argitaratuko da. Pertsona horiek berehala hutsik utziko dute onarpen-prozesuan zegokien plaza.\n2.– Dagokion ordainketa ez egin izanagatik hutsik geratzen diren plazak bigarren esleipen batean emango zaizkie itxaro-zerrendako pertsonei, zerrenda horretan duten ordenaren arabera. Ondoren, oraindik plaza batzuk hutsik badaude, dagokion mailan egoteko arauz ezarritako gehienezko urte-kopurua gainditu badute ere ohiz kanpoko matrikula egiteko aukera izan dutenei emango zaizkie. Azkenik, eskabidea epez kanpo egin duten lagunei esleituko zaizkie hutsik geratzen diren plazak, eskabideari ausaz jarritako zenbakiaren arabera eta zenbaki txikienetik handienera.\n3.– Bigarren esleipen horretan plaza eskuratzen duten pertsonek dagokion prezio publikoa ordaindu beharko dute agindu honen 7. artikuluaren 2. atalean azaldutako moduan horretarako ezarritako epean.\n4.– Ondoren, matrikulazio-fase berri horretarako ezarritako epean matrikula ez ordaintzearren kanpoan geratzen diren lagunen behin-behineko zerrenda argitaratuko dute hizkuntza-eskola ofizialek. Akatsen bat egon dela uste duten pertsonek erreklamazioa aurkeztu ahal izango dute zerrenda horien aurka, eta eskola bakoitzeko Ordezkaritza Organo Gorenak edo organo horren barruan berariaz eratutako batzordeak ebatziko du. Ondoren, matrikula ez ordaintzearren kanpoan geratu diren pertsonen behin betiko zerrenda argitaratuko da. Pertsona horiek galdu egingo dute eman zaien plaza. Plaza horiek hutsik geratuko dira behin betiko. Behin betiko zerrenden aurka gora jotzeko errekurtsoa aurkeztu ahal izango zaio Hezkuntzako Lurralde Ordezkariari hilabeteko epean eskolan zerrendak argitaratu eta hurrengo egunetik zenbatzen hasita.\n5.– Matrikulazio-prozesuaren ondoren plaza batzuk hutsik geratuko balira, hizkuntza-eskola ofizialek jarritako ordutegia aldatzeko aukera emango diete matrikulatutako ikasleei.\n6.– Dagokion prozesua deitzen duen ebazpenean ezarriko dira arestian adierazitako jarduerak egiteko epeak.\n21. artikulua.– Matrikula aldatzea.\nIkasle bat kurtso jakin batean matrikulatzen bada agindu honen 10. artikuluaren c) atalean aipatzen den probaren bidez aurretiaz izan behar den jakintza egiaztatu ostean, hizkuntza-eskola ofizialeko dagokion sailak, irakasleen behaketa zuzena eta ikasleak ikasgelan erakutsitako gaitasuna kontuan hartuta, proba horrek zehaztutako kurtso baino kurtso altuago edo baxuago batean matrikulatu ahal izango du ikaslea, hutsik dauden plazen arabera. Ez da prezio publikorik ordaindu beharko matrikula aldatzeagatik.\n22. artikulua.– Matrikulari uko egitea.\n1.– Edozein ikaslek egin diezaioke uko matrikulari. Horretarako, matrikula egin duen urteko abenduaren 31 baino lehen aurkeztu beharko du uko egiteko eskabidea ikasleak. Bidezko arrazoirik izan gabe matrikulari uko egin eta hurrengo ikasturtean berriro matrikulatu nahi badu, ikasleak onartze-prozesuan parte hartu beharko du berriz ere. Pertsona bati ohiz kanpoko matrikula egiteko aukera eman bazaio, eta horri uko egiten badio arrazoi justifikaturik gabe, ezin izango du berriz ohiz kanpoko matrikularik eskatu hurrengo ikasturteetan hizkuntza eta kurtso bererako.\n2.– Abenduaren 31tik hurrengo urteko apirilaren 30era bitarte, ikasleak deialdiari uko egin diezaioke soilik gaixotasun larriren bat, garrantzi handiko istripuren bat edota beste jazoera larri eta bat-batekoren bat izan badu. Horrela bada, uko egiteko adinako arrazoia dela onartu beharko du zuzendaritza-taldeak, eta Ordezkaritza Organo Gorenak oniritzia eman. Arrazoi horien artean sartzen dira etxez aldatzea, lantokiz aldatzea edo ikasleak ikasketa ofizialak egiten dituen tokia aldatzea, baldin eta aldaketa horien ondorioz ikasleak ezin badu matrikulatuta dagoen eskolara joan.\n3.– Edonola ere, matrikula-deialdiari uko egiteko eman den arrazoia egiazkoa dela frogatu beharko du ikasleak. Horretarako, egoki diren eta zalantza guztiak uxatuko dituzten egiaztagiriak aurkeztuko ditu ikasleak matrikulari uko egiteko eskaerarekin batera. Egoki diren ondorioak izan ditzaten, ikastetxeak gordeko ditu eskaera-orriak nahiz aurkeztutako agiri guztiak.\n4.– Maiatzaren 1etik aurrera, ordea, istripu edo gaixotasun larriren bat izan eta gertakizun hori egoki justifikatu duten ikasleek soilik egin ahal izango dute uko. Uko egiteko eskaera onartzeko ezinbestekoa da ikaslearentzat guztiz ezinezkoa izatea azken ebaluazioko probak egitera joatea, eta ordurako ikasleak proba horietakoren bat egin ez izana.\n5.– Artikulu honetan jasotako arrazoiengatik ikasleak matrikulari uko egiten badio ere, ez du ordaindutako prezio publiko osoa edo haren zati bat bueltan jasotzeko eskubiderik izango.\n23. artikulua.– Ikastetxez lekualdatzea.\n1.– Hizkuntza-eskola ofizial batean matrikulatutako pertsonek eskubidea izango dute haien espedientea beste hizkuntza-eskola batera eramatea eskatzeko, etxez aldatzeagatik, lantokiz aldatzeagatik edo ikasketak beste leku batean egingo dituztelako, edo espedientea jasoko duen eskolako zuzendaritza-taldearen iritziz egokia den beste arrazoi bategatik. Horrela, matrikula lekualdatzea eskatuz gero, hizkuntza-eskola ofizial berrian ikasle ofizial izaten jarraitzeko eskubidea izango dute ikasle ofizialek.\n2.– Aurreko ikasturtean beste hizkuntza-eskola ofizial batean erregimen ofizialean matrikulatuta egondako ikasleek ikasturte jakin baterako espedientea lekuz aldatzea eskatzen badute, oro har, dagokion ikasturteko ikasleak onartzeko eta matrikulatzeko prozesuaren bidez egin beharko dute.\n3.– Behin ikasleak onartu eta matrikulak egiteko prozesua amaitu ondoren, eskolak hasten diren lehenengo egunetik aurrera eska dezakete ikasleek espedientea lekualdatzea, betiere, artikulu honen 1. atalean zehaztutako arrazoi justifikatuei jarraiki. Horrelakoetan, eskatzaileak hizkuntza-eskola berriko eskoletara joan ahal izateko, ezinbestekoa izango da bertan plaza hutsak egotea dagokion hizkuntzan, mailan eta kurtsoan. Plaza hutsik ez badago, matrikulari uko egin diezaioke, edo bere kasa ikas dezake eta txanda ofizialerako azterketa egin. Edonola ere, ez du ordaindutako prezio publiko osoa edo haren zati bat bueltan jasotzeko eskubiderik izango.\n4.– Terrorismoaren biktimei laguntza integrala emateko sistema garatzen duen azaroaren 9ko 290/2010 Dekretuaren 27. artikuluan xedatutakoaren arabera, espediente akademikoa beste eskola batera aldatzeko eskubidea izango dute ekintza terroristen ondorioz kalte fisiko edo psikofisiko larriak jasan dituzten pertsonek, haien ezkontideek edo horren antzeko afektibitate-harremana izan eta bizimodua elkarrekin egin ohi duten pertsonek, haien seme-alabek edo legez familian hartutakoek, kalte pertsonal larriak jasan dituztenen gurasoek eta terrorismoaren mehatxupean egotearen ondorioz egoitzaz aldatu behar izan duten pertsonen seme eta alabek; ekintza hori jazo zen ikasturtean barrena eskatu ahal izango dute lekualdatzea.\n5.– Aurreko paragrafoan aipatutako kasuetan izan ezik, ez da baimenik emango ikasturteko hirugarren hiruhilekoan matrikula lekuz aldatzeko.\n6.– Matrikula lekuz aldatu behar bada, eta xede eskolak hala eskatuta, ikaslearen espediente akademikoa bidaliko dio jatorrizko eskolak xede eskolari. Gainera, ikasturtea amaitu aurretik espedientea lekuz aldatu nahi bada, jatorrizko ikastetxeak emandako egiaztagiri akademikoa aurkeztu beharko du ikasleak ikastetxe berrian. Egiaztagiria, bidenabar, Agindu honetako II. eranskineko ereduari jarraituz egingo da. Xede-eskolak espediente akademikoa eta lekualdatzearen jakinarazpena jasotzen dituenean, matrikula behin betikotzat joko da. Prozedura hori guztia egin beharrean, telematikoki izapide daiteke espedientea, hezkuntzaren alorrean eskumena duen sailak adierazi bezala.\n7.– Euskal Autonomia Erkidegoko hizkuntza-eskola ofizial batetik bestera matrikula aldatu nahi dutenek ez dute ezer ordaindu behar horregatik. Gerta daiteke, hala ere, Euskal Autonomia Erkidegoko hizkuntza-eskola ofizial batean matrikulatzeko prezio publikoa ordaindu duen pertsona batek beste autonomia-erkidego bateko hizkuntza-eskola ofizial batera aldatu nahi izatea haren matrikula. Egoera horretan, ikasleak ez du eskubiderik izango ordaindutako prezio publiko osoa edo haren zati bat bueltan eskatzeko. Halaber, beste autonomia-erkidego bateko hizkuntza-eskola ofizial batean matrikulatzeko prezio publikoa ordaindu duen ikasleak haren matrikula Euskal Autonomia Erkidegoko hizkuntza-eskola ofizial batera ekartzea eskatzen badu, ikasleak ez du beste ezer ordaindu beharrik izango.\nERREGIMEN LIBREKO IKASLEAK ONARTZEKO ETA MATRIKULATZEKO PROZESURAKO ARAU ESPEZIFIKOAK\n24. artikulua.– Zer plaza hartu ahal izango dituzten eskatzaileek.\nIkastetxeen zuzendariak ebazpen bat emango du erregimen libreko ikasleak matrikulatzeko deialdia egiteko, eta bertan zehaztuko da zer hizkuntzatan eta mailatan matrikulatu ahal izango diren ikasleak erregimen librean eskoletako bakoitzean, eta, hala badagokio, zenbat pertsona matrikulatu ahal izango diren gehienez eskola, hizkuntza eta maila bakoitzean.\n25. artikulua.– Maila jakin batean matrikulatzeko eskakizunak.\n1.– Erregimen librean matrikula egin nahi duten pertsonek nahi duten mailan eskatu ahal izango dute matrikula, betiere, agindu honen 2. artikuluan ezarritako eskakizun orokorrak betetzen badituzte.\n2.– Maila jakin batean matrikulatzeak ez du esan nahi, inola ere, aurreko ikasturteak gainditu direnik, eta, beraz, ez du eskubiderik ematen maila baxuagoko inolako ziurtagiririk eskuratzeko.\n26. artikulua.– Hutsik dauden plazak esleitzea.\nPlazak automatikoki esleituko dira pertsonak haren eskabidea egiten duen unean, eta, hala badagokio, prezio publikoa ordaintzen duenean. Eskabidea egiteko unean, pertsona bakoitzak erabaki ahalko du zer hizkuntza-eskolatan matrikulatu nahi duen, dagokion hizkuntzan eta mailan plazak eskaintzen dituztenen artean. Eskola batean hizkuntza eta maila jakin bateko plazak agortzen badira, hurrena matrikula egiten duten pertsonek hizkuntza eta maila hori eskaintzen duten eta artean plaza hutsak dituzten eskolen artean aukeratu beharko dute.\n27. artikulua.– Matrikula aldatzea.\n1.– Behin matrikula egindakoan pertsona batek mailaz aldatu nahi badu, horretarako eskabide bat aurkeztu beharko dio dagokion hizkuntza-eskolari. Dagokion prozesua deitzen duen ebazpenean ezarriko da zer epetan aurkeztu behar den eskabide hori. Mailaz aldatzeko eskabideei dagokienez, ezarritako epean aurkeztutako eskabide guztiak onartuko dituzte hizkuntza-eskolek, betiere, pertsona horrek eskatutako mailan matrikulatzeko eskakizunak betetzen baditu eta maila horretan plaza hutsak badaude. Mailaz aldatzeko eskabidea dagokion deialdian ezarritako epez kanpo aurkezten bada, ez da onartuko.\n2.– Mailaz aldatu duen ikasleak ez du prezio publikorik ordaindu beharko.\nEskoletan irakasten diren oinarrizko mailarako, tarteko mailarako, goi-mailarako eta gaitasun-mailako espezializazio-ikastaroetarako (monografikoak) ikasleak onartzeko, eskola bakoitzak erabakitako deialdi eta oinarri zehatzak jarraituko dira, betiere Ikastetxeen zuzendariak aurrez baimena eman badu.\nIndargabetuta geratzen da Hezkuntza, Unibertsitate eta Ikerketako sailburuaren 2012ko apirilaren 20ko Agindua, Euskal Autonomia Erkidegoko hizkuntza-eskola ofizialetan araubide ofizial eta presentzialean ikasleak onartu eta matrikulatzeari buruzkoa.\nHezkuntzako sailburuordeari eskumena ematen zaio agindu honetan ezarritakoa bete eta aplika dadin beharrezkoak diren xedapenak emateko.\nEuskal Herriko Agintaritzaren Aldizkarian argitaratu eta hurrengo egunean izango du indarra agindu honek.\nVitoria-Gasteiz, 2013ko uztailaren 3a.\nA) Eskatzailearen adina:\n– Onartua izateko eskabidea aurkezten duen urtean 18 urte edo gehiago beteta izatearren: 10 puntu.\n– Onartua izateko eskabidea aurkezten duen urtean 16 edo 17 urte beteta izatearren: 5 puntu.\nB) Desgaitasun-egoera (kontzeptuak ezin dira metatu).\nAtal honetan gehienez lor daitekeen puntu-kopurua: 5 puntu.\n– Eskatzailearen beraren desgaitasunagatik: 5 puntu.\n– Eskatzailea adingabea bada, horren aitak, amak, legezko tutoreak edo anai-arrebaren batek desgaitasunen bat izateagatik: 3 puntu.\nC) Familia ugariko kide izatea:\n– Maila bereziko familia ugariko kide izateagatik: 4 puntu.\n– Maila orokorreko familia ugariko kide izateagatik: 2 puntu.\n– Matrikula egin nahi den ikasturtearen aurreko ikasturtean Euskal Autonomia Erkidegoko ikastetxeetan Haur Hezkuntzako bigarren zikloan, Lehen Hezkuntzan, Derrigorrezko Bigarren Hezkuntzan, Batxilergoan, Lanbide Heziketako heziketa-zikloetan eta hizkuntza-eskola ofizialetan edo unibertsitateetan eskolak eman izangatik: 10 puntu.


Arrantza-baliabideen kudeaketarako aholkuak argitaratu dituzte — Unibertsitatea.Net\nHemen zaude: Hasiera › Ziztu bizian › Arrantza-baliabideen kudeaketarako aholkuak argitaratu dituzte\nArrantza-baliabideen kudeaketarako aholkuak argitaratu dituzte\n2016/02/25 - Unibertsitatea.net\nAZTI Tecnaliak 2016ko arrantza-baliabideen egoera aztertzen duen txostena argitaratzeaz bat, horiek kudeatzeko aholku zientifikoak ere jaso ditu.\n"AZTI arrantza 2016" izena duen dokumentuan bildu ditu AZTIk gaurko arrantza-baliabideen egoera eta horiek 2016. urtean kudeatzeko hainbat aholku zientifiko. Euren hitzetan, "Euskal Autonomia Erkidegoko flotari gehien interesatzen zaizkion puntuak" argitaratu dituzte.\nPubliko egin berri duten lana, besteak beste, ikertzaileek (zientzialariek, analistek, lagin-hartzaileek, ontzietan doazen behatzaileek eta abarrek) egindako ekarpenen eta, bereziki, arrantza-sektorearen laguntzaren emaitza da; izan ere, protagonisten hitzetan, "sektoreak zuzenean ematen duen informazioa da baliabideen ebaluazio zientifikoen oinarri nagusia".\nAZTI Tecnaliak nazioarteko beste ikerketa-talde batzuekin elkarlanean prestatu du dokumentua eta, bertan, arrantza-tokiak kudeatzeko beharrezko diren irizpide zientifikoak sortzeko zein biltzeko prozesua laburtzen dute.\nHorra dokumentua irakurtzeko aukera:\nEtiketak: AZTI_TECNALIA fauna arrantza Ikerketa


“Ignacio Aldecoa” eta “Ernestina de Champourcin” literatura lehiaketak bidean dira | Nontzeberri\nHasiera/LITERATURA/“Ignacio Aldecoa” eta “Ernestina de Champourcin” literatura lehiaketak bidean dira\nIpuin eta poesia lehiaketa horietan parte hartu nahi dutenek abuztuaren 20ra arte izango dute horretarako aukera.\nAurten 50. edizioa izango duen Ignacio Aldecoa sariaren gaztelaniazko ipuin lehiaketaren kasuan, oinarriek berritasunak dituzte eta “ipuinen edo kontakizun laburren esparruan lan egiten ari direnei laguntza ematea” dute helburu. Horrela, lehiakideek gutxienez 20.000 hitzeko ipuin bilduma bat aurkeztu beharko dute, eta bildumako ipuin bat aukeratu beharko dute lehiaketarako. Irabazleak 6.000 euro jasoko ditu.\nAurten 42. edizioa izango duen Ignacio Aldecoa euskarazko ipuin lehiaketaren oinarriak 1980az geroztik izan diren berberak izango dira. Lehiakideek 10 eta 25 orrialde arteko ipuina aurkeztu beharko dute, Arial 12 edo antzeko letra motan idatzita, eta ipuinik onenak 6.000 euroko saria irabaziko du. Epaimahaikideak Katixa Agirre, Alex Gurrutxaga eta Iban Zaldua izango dira.\nAzkenik, Ernestina de Champourcin poesia lehiaketaren 31. edizioa izango da aurten. 1994az geroztik egin den bezala, bi hizkuntza modalitateen deialdia argitaratu da. 500 eta 700 bertso arteko poema sorta aurkeztu beharko dute lehiakideek. Modalitate bakoitzak 2.000 euro jasoko ditu. Lanak aurkezteko epea abuztuaren 20a da kasu honetan ere.\nEpaimahaia Rosa Lentinik, Angel Errok eta Kepa Muruak osatuko dute.


17-47 milioi tona plastiko isuri dira Ozeano Atlantikora - Elhuyar Aldizkaria\nArg. Brian Yurasits/Unsplash\nIkertzaile-talde batek Ozeano Atlantikoan dauden polietileno-, polipropileno- eta poliestireno-mailak neurtu ditu. Nature Communications aldizkarian aurkeztutako emaitzen arabera, ozeanoaren azaleko lehenengo 200 metroetan 12-21 milioi tona mikroplastiko daude.\nHiru plastiko-mota horiek dira ingurumenean gehien zabalduta daudenak, eta, gutxi gorabehera, munduan ekoizten diren plastikoen erdia suposatzen dute. Horregatik, ikertzaileek uste dute ozeanoan dagoen plastiko-kopurua neurtutakoa baino handiagoa dela. 1950-2015 urte tartean sortutako hondakinen inguruko datuak oinarri, kalkulatu dute orain arte Ozeano Atlantikoak 17-47 milioi tona plastiko jaso dituela.\n12 tokitan bildutako laginak erabili dituzte zenbatespena egiteko, iparraldetik hegoaldera 10.000 kilometroz zabaltzen den ibilbide baten barruan. Puntu bakoitzean, hiru sakoneratara hartu dituzte laginak, 25 mikrometrora arteko bereizmenarekin. Azaletik gertuagoko sakoneran, ur metro kubiko bakoitzeko 7.000 plastiko-partikula neurtzera iritsi dira.


Mikrokomputagailuen ekipoen instalatzailea Artxiboak - Aplikazio eta Sistemak\nbatera Mezuak Mikroordenagailu ekipamendu Installer etiketa\nEragiketak osagarriaren IFCT0108 muntaketa eta mikroordenagailu sistemen mantenimendua. Ziurtagiri hau iritzi duzu gauza esango dizut beraz ziurtagiri horiek normalean enplegurako prestakuntza irakasten diren hobeto ezagutu nahi duzu. Gaitasun orokorreko ikastaroaren datuak. Egin muntaia laguntzailea eta mikroordenagailu eta ekipo periferikoen mantentze-, azpian […]\nJarraitu irakurtzen Eragiketak osagarriaren IFCT0108 muntaketa eta mikroordenagailu sistemen mantenimendua.\nMikroordenagailu sistemak muntatu eta konpontzea. IFCT0309.\nNork idatzia Ignacio Alba Obaya on Abenduaren 23an, 2013 Ekainaren 19an, 2014 .\t12 Iruzkinak\nIFCT0309 instalazioa eta konponketa mikroordenagailu sistemak. Laster hasiko dut instalazio profesional ziurtatuak eta konponketa mikroordenagailu sistemak irakasteko. Horregatik, ziurtagiri profesionala honetako informazio emateko behar duzun guztia laburpen bat aurkeztuko. Espero lagun dezakezu. Gaitasun orokorreko ikastaroaren datuak. Mendia, konpondu eta zabaltzeko, hardware […]\nJarraitu irakurtzen IFCT0309 instalazioa eta konponketa mikroordenagailu sistemak.


Bizidunen oinarrizko sailkapen nutrizional - Wikipedia, entziklopedia askea.\nBizidunen oinarrizko sailkapen nutrizional\n(«Bizidunen oinarrizko sailkapen nutrizionala» orritik birbideratua)\nBizidunen oinarrizko sailkapen nutrizionala izaki bizidunak haien metabolismo eta energia eta karbono iturrien arabera ordenatzen dituen sailkapena da. Bera osatzeko, hiru aldagai aintzakotzat hartzen dira:\norganismoaren karbono iturria\norganismoaren elektroien emailea, hots, metabolismoan oxidatzen den molekula\n1 Karbono iturria\n2 Energia iturria\n3 Elektroien emailea\nKarbono iturria[aldatu | aldatu iturburu kodea]\nBi bizidun mota daude karbono iturriaren arabera:\nautotrofoak: karbono iturria karbono dioxidoa (CO2) da\nheterotrofoak: karbono iturria materia organikoa da\nOrganismo aututrofoak gai dira materia organikoa eratzeko (gluzidoak) materia inorganikotik (CO2 eta ura) abiatuta. Organismo hauek beren kabuz elikatzen dira, ez dute beste organismorik jan behar. Landare guztiak, zianobakterioak eta bakterio batzuk dira autotrofoak.\nOrganismo heterotrofoak beste izaki bizidunengandik elikatu behar dira, ezin baitute beren kabuz materia organikoa eratu. Dietaren bidez hartu behar dute aipatutako materia organikoa. Animaliak, onddoak, bakterio gehienak eta protozooak heterotrofoak dira.\nEnergia iturria[aldatu | aldatu iturburu kodea]\nBi organismo mota daude energia iturriaren arabera:\nfototrofoak: energia iturria argia da.\nkimiotrofoak: energia iturria molekula organikoak ala inorganikoak dira.\nEnergia iturria bat ala bestea izanik, bizidunek haien metabolismoaren bidez hasierako energia hori energia biokimiko bihurtzen dute, ATP moduan. ATP hori izango da zelulak bere funtzioak burutu ahal izateko erabiliko duen molekula energetikoa.\nOrganismo fototrofo gehienak autotrofoak dira, hots, CO2 dute karbono iturria. Esaterako, landareak. Argiak elektroiak mugiarazteko behar den energia ematen du, eta fotosintesiaren argi-fasean elektroi-garraiorako kate batek energia kimikoa (ATP) sortzen du.\nOrganismo kimiotrofoak (animalia guztiak eta bakterio gehienak) molekula inorganiko edo organikoak oxidatzen dituzte haien prozesu katabolikoetan energia (ATP) lortzeko. Oxidazio horietan elektroien mugimendu bat dago, elektroiak ematen dituen lehenengo molekulatik elektroi horien azken hartzailearaino (oxigenoa, kasu gehienetan).\nElektroien emailea[aldatu | aldatu iturburu kodea]\nElektroi-emailearen arabera, bi organismo mota bereizten dira:\norganotrofoak: elektroien iturria molekula organikoak dira\nlitotrofoak: elektroien iturria molekula inorganikoak dira\nMolekula organikoak zein inorganikoak beren ingurugirotik hartzen dituzte bizidunek. Organotrofo gehienak heterotrofoak dira (adibidez, animaliak). Litotrofo gehienak, aldiz, autotrofoak dira (landareak). Bakterioak organotrofoak (gehienak) edo litotrofoak izan daitezke.\nGoian aipatu den bezala, bizidunen metabolismoaren erredox erreakzioen bidez elektroiak mugitu egiten dira, emaile batetik hartzaile bateraino. Prozesu horretan energia biokimikoa sortzen da, ATP moduan.\nAldagai hauek guztiak kontutan hartuz, honako taula hau osa daiteke:\nFoto- Molekula organikoa\n-organo- Molekula organikoa\n-lito- Molekula organikoa\nKimio- Molekula organikoa


Txinako plastikozko ontzi lehorgailua fabrikatzaileak eta hornitzaileak - Aumax\nEtxea > Produktuak > Plastikozko lehorgailua eta abaraska dehumidifikatzailea > Hopper Lehorgailua > Plastikozko Hopper Lehorgailua\n1. Plastikozko Hopper Lehorgailua Sarrera\n2. Plastikozko Hopper Lehorgailuaren Parametroa (Zehaztapenak)\nPlastikozko Hopper Lehorgailua / Aire Beroaren Lehorgailua\n24 orduko tenporizadorea\nKanpoko neurria mm\nOharra: elikatze estandarra 3Ø 380V 50Hz da. Beste elikatze iturri bat dago eskuragarri.\n3. Plastikozko Hopper Lehorgailuaren Ezaugarriak eta Aplikazioa\n1) Altzairu herdoilgaitzezko biltegiratze upelak plastikozko materiala kutsaduratik urrun mantentzen du.\n2) P.I.D. digitala tenperatura kontroladoreak lehortze tenperatura zehatza bermatzen du.\n3) Kobrezko kable osoaren haizagailu motorrak lan egonkorra eta bizitza luzea erabiliz ziurtatzen du.\n4) Hopper lehorgailuaren egitura trinkoa, instalatzeko eta mantentzeko erraza.\n5) Eraginkorra den plastikozko lehortzeko ontzia inbertsio aurrekontua murrizteko.\n6) Iman-sareta eta oinarri magnetikoa aukerakoak dira material plastikoari burdinazko ziria kentzeko.\n4. Plastikozko Hopper Lehorgailuaren Kalifikazioa\nNormalean, gure plastikozko makinen entrega-epea eskaera baieztatu eta aurretiazko ordainketa egin eta 10-20 egun igarotzen da. Aumax plastikozko ontzi lehorgailu eta aire bero lehorgailu guztiakkontratxapatutako kaxetan josita daude. Normalean, makina handiak LCL edo FCL ozeano bidalketa bidez bidaltzen ditugu. Batzuetan, bezeroek makina premiazkoa izaten dute, airez edo express bidaltzen dugu makina.\nHot Tags: Plastikozko Hopper Lehorgailua, Fabrikatzaileak, Hornitzaileak, Fabrika, Neurrira egindakoa, Txina, Kalitatea, CE, Aurreratua, Erosia, Prezioa


2 orrialdea – U x u e · B e n g o e t x e a\nAMERICAN BLONDE ALE GARAGARDOA\nNeurria: Galoi 1 garagardo TRESNAK Lapikoa Botilaratzeko tutua Sukaldeko termometroa Kristalezko botila handia (1 gal) Kristalezko botilak Airlock Beratze sarea Esterilizatzeko produktua Inbutua Berezko estalkia daukaten (argazkian ikusi) edo txapadun botilak erabili daitezke. Txapadun botilak erabiliz gero, botilez gain, txapa eta txapadora beharko dira. OSAGAIAK Ura 1 1/2 GAL 2-row malta 646 g Honey malta... Continue Reading →\n1 urria, 2019\t 1\nOSAGAIAK Indioilar edo oilasko txikitua 400 g Tomate 1 Tipula 1/2 Olio koilarakada 1 Paprika koilarakadatxo 1 Gatz pixka bat Kaiene hauts pixka bat Tomate saltsa koilarakada 1 Irinezko tortilla mexikarra Gazta birrindua (nork bere gustura) Krema mingotsa (nork bere gustura) PROZESUA Moztu tomatea eta tipula zati txikitan. Berotu olioa zartagin ertain batean eta gehitu... Continue Reading →\n12 apirila, 2019\t 0\nMarrubi, mango eta ananazko izotz-edaria\nMARRUBIZKOA EGITEKO OSAGAIAK Zukua egiteko laranjak 2 Marrubiak 6-7 (handiak) MANGO ETA ANANAZKOA EGITEKO OSAGAIAK Zukua egiteko laranjak 2 Mango 1/2 Anana zati batzuk PROZESUA Garbitu, zuritu eta moztu mangoa eta anana, ondoren sartu izozkailura egun oso batez. Egin laranja zukua eta bota ontzi batera izoztutako frutarekin batera. Irabiagailuaren laguntzarekin irabiatu fruta guztiz txikitu eta... Continue Reading →\n30 martxoa, 2019\t 0\nOSAGAIAK Espageti pakete 1 Tipula 1 Azenarioak 2 Porru 1 Oliba-olio koilarakadak 2 Tamari koilarakada 1 Gomasio pixka bat PROZESUA Egosi espagetiak lapiko batean. Bitartean, zuritu barazkiak eta zati txikitan moztu. Zartagin batean, berotu oliba-olioa (sua erdiko intentsitatean), behin bero dagoenean, gehitu tipula eta utzi bertan 7-8 minutuz egiten. Ondoren, gehitu azenarioa eta itxaron ondo... Continue Reading →


Ruesnes - Wikipedia, entziklopedia askea.\nKantonamendu canton of Le Quesnoy-Est\n50°15′32″N 3°35′05″E / 50.2589°N 3.5847°E / 50.2589; 3.584750°15′32″N 3°35′05″E / 50.2589°N 3.5847°E / 50.2589; 3.5847\nVillers-Pol, Sepmeries, Beaudignies, Bermerain, Capelle eta Le Quesnoy\n224 (%48.8) 226 (%49.2)\nRuesnes Frantziako udalerria da, Nord departamenduan dagoena, Frantzia Garaia eskualdean. 2013an 445 biztanle zituen.\n2007an Ruesnes udalerrian erroldatutako biztanleak 445 ziren. Familiak 164 ziren, horien artean 32 pertsona bakarrekoak ziren (20 bakarrik bizi ziren gizonak eta 12 bakarrik bizi ziren emakumeak), 52 seme-alabarik gabeko familiak ziren, 56 seme-alabak dituzten bikoteak ziren eta 24 seme-alabak dituzten guraso-bakarreko familiak ziren.\n2007an 173 etxebizitza zeuden, 164 familiaren etxebizitza nagusia ziren, 4 bigarren erresidentzia ziren eta 5 hutsik zeuden. Etxebizitza guzti hauek 168etxeak ziren. 164 etxebizitza nagusietatik 144 bere jabearen bizilekua ziren, 16 alokairuan okupaturik zeuden eta 4 doan lagata zeuden; 1ek gela bat zuen, 2 etxek bi zituzten, 11 etxek hiru zituzten, 30 etxek lau zituzten eta 120 etxek bost zituzten. 133 etxek euren parking plaza propioa zuten azpian. 62 etxetan ibilgailu bat zegoen eta 84 etxetan bat baino gehiago zituzten.\nRuesnes udalerriko biztanleria-piramidea 2009an .\n2007an lan egiteko adina zuten pertsonak 322 ziren, horien artean 226 aktiboak ziren eta 96 inaktiboak ziren. 226 pertsona aktiboetatik 203 lanean zeuden (123 gizon eta 80 emakume) eta 23 langabezian zeuden (8 gizon eta 15 emakume). 96 pertsona inaktiboetatik 31 erretiraturik zeuden, 32 ikasten zeuden eta 33 "bestelako inaktibo" gisa sailkaturik zeuden.\n2009an Ruesnes udalerrian 171 unitate fiskal zeuden, 446 pertsonek osaturik. Pertsona bakoitzeko diru-sarrera fiskalaren mediana urteko 17.614,5 euro zen.\n2007an zeuden 7 komertzioetatik, 1 bestelako produktu industrialen fabrikazioko enpresa zen, 2 eraikuntza enpresak ziren, 1 ibilgailuen saltze eta konpontze enpresa zen, 1 higiezinen enpresa zen, 1 zerbitzu enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Ruesnes udalerrian 11 nekazaritza-ustiategi zeuden.\nSepmeries (3,1 km)\nCapelle (3,4 km)\nOrsinval (3,6 km)\nVillers-Pol (3,7 km)\nMaresches (3,9 km)\nLe Quesnoy (4,0 km)\nBNF: 15267090x (data)\nOrriaren azken aldaketa: 18 urria 2021, 15:45.


Lagun agurgarria: - Garoa Liburu-denda\nLehenik eta behin eskerrak eman nahi dizkizut bidali didazun eskutitzean nigan azaltzen duzun konfidantzarengatik. Espero jarraian adieraziko dizkizudan arrazoiak liburu-denda bat irekitzeko duzun amets horretatik ez aldentzea. Kontuan hartzeko argibide soil batzuk besterik ez dira. Aspaldidanik elkar ezagutzen dugu eta ez nuke nahiko zure bizitza eta diru guztiak hipotekatzerik. Oraingoan utopiak alde batera utzi eta gauzak diren moduan argitzen saiatuko natzaizu. Hankak lurrean jarri nahi dizkizut, besterik ez.\nZu bezala, aspaldi honetan badira batzuk "nire" liburu-dendara sartu eta "ze liburu-denda polita!" esan ostean euren ametsa liburu-denda bat irekitzea dela esan didatenak. Zu bezala, azkenengo urtebetan zazpi izan zarete aholku eske etorri zaretenak. Denetarik egon da, han eta hemengoak, pentsa tartean jesuitaren bat edo beste. Liburugintza mundua barnetik ezagutu eta saltoa eman nahi zutenak eta inongo arraztorik eduki eta sekula santan irakurtzen ez dutenak barne. Hauek liburuak saltzea goxokiak saltzea bezala zioten, "hik zer pentsatzen duk goxotegiko gizonak karamelu, gusanitos, txetos pakete danak eta polo guztiak probatu dituela?".\nBai badakit zu ez zarela hauetako bat. Liburu bat hartu eta irakurtzea da gehien gustatzen zaizun hori. Eta animaliak gustatzen al zaizkizu? Hala bada, inoiz pentsatu al duzu zoo bat irekitzea? Edo aukeran baserri bat nahiago? Liburutegi bateko lan poltsara aurkeztuko bazina? Kapital arriskurik gabe eta zuk nahi nahi duzun hori eginez, irakurri. Gero beste kontu bat ordea liburutegi batean irakurtzen baino liburuak katalogatzen eta nerabeei ixiltzeko esanaz denbora gehiago pasako duzula da. Baina berdin pasako zaizu liburu-denda batean. Liburuen joan etorri amaigabea da eta garaiak diren bezalakoak Egun erdia deboluzioak egiten eta facebooken txorradak idazten pasako duzu, zeren liburu dendako comunnity managerra zara eta sare sozialak kontrolatu behar dituzu. Krisia ere atzematen da liburugintzaren munduan. Guzti honi gehitu digitalizazioaren tendentzia, ebookak eta atera kontuak.\nEz da erreza ez, kontuak ateratzea amigo. Banatzaile ezberdinekin hitzegin beharko duzu deskontuak aztertuz. Edo agian banatzaile soil bakar batekin lan egitea erabakiko duzu. Aztertu. Zenbakiak egiterako unean buruhauste handirik izan ez dezazun aurreratu egingo dizkizut batzuk. Banatzaileak modu orokor batean %25eko deskontu bat eskeiniko dizu. Argitaletxe batzuengatik gehiago beste batzuengatik gutxiago. Biribilduz %25 izango da liburu bat saltzegatik aterako duzuna. Lasai, ez emozionatu kontuak egiten jarraitu behar dugu. Liburu bakoitzetik irabazten duzunari, %5 kenduko diot. Bost hau zure liburu-dendako argiaren eta uraren fakturak, opari paperak, poltsak, lokalaren seguru, separadore, zelo edo transportistari kaxen joan etorria ordaintzeko erabiliko duzu. Laburtuz %20 da liburu bat saltzean irabazten duzuna. Aurreratu egiten dizut hogei hau oraindik jaitsi egingo dela.\nGauza asko hartu beharko dituzu kontuan zenbakiak egiterako unean: hileko errenta (ziurrenik gauza garestiena), langileak edukitzea (askatasuna emango dizu baina era berean irabazien erdia kostatuko zaizu), hileroko autonomo kuota eta zu letretakoa zarenez paper-kontuak eramango dizkizun asesoriarko hileroko faktura. Ez dizkizut gastu gehiago aurreratuko, bidean beste pila bat bilatuko dituzu. Guzti hau lehen aipatu dugun %20 ri kendu eta geratzen dena izango da zure benetako irabazia. Garrantzitsuena lokalaren jabetza da. Baldin eta hilero hiru zero dituen errenta bat ordaindu beharko bazenu ezinezkoa litzaizuke irabazirik ikustea lehengo hiru urtetan. Liburu-denda bat irekitzea oso errentagarria balitz ziur egon txintarrarek aspaldi irekiko zituztela liburu-dendak bazarren ordez. Ez die bat berak ere ozpa egiten.\nBi aldiz pentsatu ezazu zure ametsateako liburu-denda ireki aurretik. Soilik liburuak salduko dituzu edo papertegi moduan ere lan egingo duzu? Arkatzak,pinturak,borragomak, boliak...Agian jostailuak ere salduko dituzu? Pupu eta Loreren kotoizko toalla salduko duzu? Euria asko egiten ari da aurten eta liburu-dendari bat baino gehiago guardasolak saltzen hasi da. Berdina egingo duzu? ¡No me jodas! Noraino iristen da zure liburu-dendari duintasuna? Zuri irakurtzea gustatzen zaizu eta liburuak aholkatzeaz bizi nahi duzu. Baina ez ahaztu, dibertsifikatu egin beharko duzu zure negozio modeloa. Pentsatu zer gehituko zenioken zure ametsetako liburu-dendari. Agian hain gogoko duzun kafe bel-beltza.\nZure eskutitzean formazioaz galdetzen zenidan. Ea liburu-dendari izateko ikastarorik dagoen. Ezer gutxi esan dakizuket. Informazioa lortzeko Euskadiko Liburu Ganbarara zuzendu zintezke. Hala ere, ezer gutxi topatuko duzulakoan nago. Baina ez arduratu. Oraindik ere, zure ametsateako liburu-denda irekitzeko asmoz jarraitzen baduzu gustora irakatsiko dizkizut ofizioko sekretuak.


Gutxi bada ere, Debagoienean behera egin du langabeziak - Debagoiena - Goiena.eus\nGutxi bada ere, Debagoienean behera egin du langabeziak\nArantzazu Ezkibel Galdos 2009-08-05 16:58\nUztaileko datuei begiratuta, langabeziak tasa 0,07 puntu jaitsi da ekainetik uztailera debagoienean; hau da, uztailean ekainean baino 20 langabe gutxiago zeuden gurean. Ekainean, guztira, 3.352 langabe zeuden debagoienean eta uztailean, ostera, 3.332. Herriz herri begiratuta, ia herri gehienetan jaitsi da langabezia, Arrasaten eta Elgetan izan ezik.\nArrasaten, adibidez, ekainean baino 37 langabe gehiago zeuden uztailean; eta, Elgetan, bost gehiago. Hala, ere Debagoiena mailan behera egin du langabezia tasak. Ekainean langabezia tasa %10,82koa zen eta uztailean, %10,75ekoa; hau da, 0,07 puntu jaitsi da langabezia tasa.\nHerrika begiratuta, Oñatik dauka langabezia tasa baxuena: %7,66 da langabezia tasa. Guztira 414 langabe daude Oñatin. Langabezia tasa altuena, berriz, Eskoriatzak dauka: %12,84 da langabezia tasa. Esan behar da ekainean ere Eskoriatzak zuela dabagoieneko langabezia tasa handiena. Ordukoa %13,23koa zen. Ez dugu Aramaioko daturik.\n89 % 9,78 82 % 9,01\nAretxabaleta 367 % 11,37\n358 % 11,09\n1.397 % 12,07\n1.434 % 12,39\nBergara 723 % 10,08\n720 % 10,03\nElgeta 40 % 8,13\n45 % 9,15\nEskoriatza 275 % 13,23\n267 % 12,84\nGatzaga 12 % 9,02\n12 % 9,02\n449 % 8,31\n414 % 7,66\n3.352 % 10,82\n3.332 % 10,75\nHala ere, kontuan hartu behar da urte hasieratik gaur arte langabeziak gora egin duela Debagoienean. Urtarrilean 3.108 langabe zeuden ibarrean, orain baino 224 gutxiago.\nINEMeko datuen arabera, Hego Euskal Herriko herrialde guztietan handitu da langabezia tasa Araban izan ezik. Hain zuzen, ekainean baino 755 langabe gehiago zenbatu dituzte uztailean. Igoera ez da handia izan; baina, kontuan hartu behar da iazko uztailean baino 51.647 langabe gehiago daudela aurtengo uztailean Hego Euskal Herrian.


Haurdunaldia oso denbora zoragarria dela uste da (batez ere bigarren hiruhilekoa), etorkizuneko emakumea zentzu trukean bere bizitza gozatu ahal izateko. Izan ere, haurra umetokian garatzen ari da, pixkanaka haurrentzako gauzak eskuratu ditzakezu, eta opor luzeak hasten dira. Zer gehiago nahi duzu! Hala eta guztiz ere, emakume askok maiz haurdun dagoen janari buruz pentsatzen dute. Galdera hau agortuta dago erditzearen aurretik laguntzaile guztiei. Gauza da etorkizuneko ama haurtxo osasuntsu bat jaiotzera eraman nahi ez izatea, baina, era berean, kilo gehiago irabazten ez badu. Artikulu honetan, mahatsari buruzko xehetasun gehiago eskainiko dugu, aberastasunei buruz hitz egin dezagun.\nHaizeak haurdunaldian. Propietate erabilgarriak\nEmakume guztiek ia fruta guztiak onuragarriak direla ulertzen dute. Izan ere, bitaminak dira aberatsak, eta, gainera, kaloria gutxi dute. Horregatik, ondorioztatu daiteke mahatsa haurdunaldian, beste edozein fruta bezala, erabilgarria dela. Baia gozoki txikiak fluoruroa eta fosforoa, magnesioa, burdina eta beste hainbat arrasto elementu aberatsak dira. Horrez gain, zientzialariek pozoiaren hormona deritzoela aurkitu zuten, eta horrek etengabeko estresa besterik ez da beharrezkoa gure bizitzan. Baia txikiak nabarmen gutxitzen du kolesterola, laxante apur bat izatea, presio arteriala gutxitzea. Ondorioak berak proposatzen du. Haurdunaldian elikagai osasungarriak aukeratzen badituzu, zerrenda hau nahitaez fruta hau aurkeztu behar da.\nJakina, dena ez da ondo joan gure bizitzan. Beraz, adituek joera dute Uste baino haurdunaldian mahatsak ez dira bestelako elikagaiak bezain baliagarriak. Lehenik eta behin, ondorio horiek sucrose kopuru handiarekin lotuta daude. Etorkizuneko emakumea erditzean sorta gutxi batzuk jaten badituzte egunero, gero, ez du koipe gehiago lortuko, baina fetuaren pisua nabarmen handituko da. Jende askok uste du erraz jartzen dutela irudia erditu ondoren. Baina fetuaren masa handiak konpentsatzen du entrega-prozesua bera.\nBestalde, haurdunaldian zehar mahatsa gorputz organikoaren prozesu gasen katalizatzaile mota bat da, hartzidura askotan eramaten duena. Beraz, heste barneko umetokian presio handia eragiten du, eta azken hiruhilekoan jaiotza goiztiarra sor dezake.\nDena moderatuta dago\nKontuan izan behar da, propietate negatiboak izan arren, oraindik ere beharrezkoa da mahatsa haurdunaldian jatea. Garrantzitsua da neurri guztia behatzea. Hala eta guztiz ere, berriki adituak diren edariak baztertzeko debekatuta utziko zaituzte, fruitu horien arabera egosi. Hori dela eta, produktuen artean, kontserbatzaile, tindagai, loditzeko eta bestelako substantzia kimiko ugari daude fetuaren garapenean eragiten dutenak.\nKolesterola dieta egokia\nDieta etapa akutua gastritis. Zer jan eta edan eta zer ez da\nFatselievy eztia: propietate erabilgarria eta contraindications argazki\nZer pisua galtzen jan?\n"Kazakh Wang": aurresatea. Vera Lion: Jarduera liburuak\nVonnegut Kurt: idazle amerikar handiaren biografia eta lana\nFar North. baldintza naturala. Flora eta fauna\nTxartela irakurleak ez badabil\nEtiopiako alfabetoa. Etiopiako Abugida. Zergatik Etiopiako alfabetoa Armenian antzekoa da\nNola dahlias gordetzeko: bizi lorezainen aholkularitza\nToe itches: ditzakeen arrazoiak eta tratamendua ezaugarriak\nNaturaren papera giza bizitzan. ekosistema\nImaginario - da ... egia eta irudimenezko balioak\nNola etxebizitza pribatu bati atea isolatzeko denbora luzez


Donostia Zinemaldia :: Touch of Evil\nTouch of Evil (Deabruzko ukitua)\nMexikar poliziaren Narkotikoen saileko Mike Vargas eztei-bidaian dago Susan bere amerikar emaztearekin Mexiko eta Estatu Batuen arteko mugaldean. Aurki, bere ikerketei esker atxilotutako Grandi taldeko narkotrafikatzaile batzuen aurkako epaian testigantza eman beharko du. Bonba-auto batek higiezinen sustatzaile amerikar bat hil eta Hank Quinlan, bertako poliziarik ospetsuena, krimena herritar mexikar bati leporatzeko frogak faltsutzen ustekabean harrapatzen duenean, Vargas beste kasu batean nahastuko da. Quinlanek, hartara, Granditarrekin bat egingo du Vargas erditik kentzeko asmoz.\nJakina da Orson Wellesek (1915-1985) aldi berean bizi izan zituela sortzaile magikoaren handitasuna eta ogia eta gatza ukatu zion industriak bazter utzi izanaren miseria. Citizen Kane (Kane hiritarra, 1941) maisu-lanean gailurra jo ondoren hasi zen bere kalbarioa. 109 filmetan aktore aritu zen bere pelikulak finantzatu ahal izateko. Industriaren esku sartzeak ekidin zituen ordea, The Stranger (1946), The Lady from Shanghai (Xangaiko anderea, 1948), Mister Arkadin (1955), Kanpaikadak gauerdian (1965), The Immortal Story (1968) eta Vérités et mensonges (1975) filmetan.\nOrson Welles, (Paul Monash)\nAaron Stell, Virgil Vogel, (Edward Curtiss)\nCharlton Heston, Janet Leigh, Orson Welles, Joseph Calleia, Akim Tamiroff, Marlene Dietrich, Zsa Zsa Gabor


AHAZTUAK 1936-1977 / OLVIDAD@S 1936-1977: APIRILAREN 14a (Iritzi artikulua Apirilaren 14an "Berria" egunkarian argitaratuta)\nAPIRILAREN 14a (Iritzi artikulua Apirilaren 14an "Berria" egunkarian argitaratuta)\nMarcelo Alvarez, Manu Sainz, Kepa Bereziartua, J. Ramon Garai eta Gotzon Garmendia ("Lau Haizetara" Koordinakundeko kideak)\n1931ko apirilaren 14an aldarrikatu zuten Bigarren Errepublika. Eta, gaur, haren aldarrikapenaren urteurrena betetzen dugularik, lehenik eta behin gogorarazi nahi dugu bakean eta bake borondatez sortu zela. Espainiaren historian lehenbizikoz -eta behin bakarrik-, herriaren borondatearen emaitza gisa sortu zen sistema politiko hura; Bigarren Errepublika ez baitzen izan ezein gerraren ondorengo, ez eta ordu hartan jardunean ziharduen jeneralaren erabaki ere. Demokraziaren ospakizun benetakoan murgildurik, herritarrek kaleak hartu zituzten beren hiriburu, herri, eta hirietan -handi zein txikietan-... Eibarren, esate baterako.\nErrepublika -bere arrazoi, hutsegite eta kontraesanekin, eragin zituen gizarte gatazkekin eta abiarazi zuen gizarte partaidetzarekin- askoz hobea izan zen haren aurreko sistema eta harekin amaitu zuen faxismo basatia baino. Errepublika gogorarazteko eskatzen dugunok ez dugu hura idealizatzen, bai baitakigu ez zela izan sistema bikaina edo ezin hobea. Baina haren alde onak eta txarrak balantza batean jartzen direnean, demokraziarantz gehiago jotzen dute, eta, demokraziaren ildotik aiseago bideratu daiteke justizia. Bigarren Errepublika garaian milaka lagunek izan zuten aukera, beren bizitzan lehenbizikoz, film edo antzezlan bat ikusteko, kontzertu bat entzuteko edo liburu bat esku artean izateko. Iraun zuen artean, besteak beste: aurrerapauso handiak eman ziren gizon-emakumeen arteko berdintasunerantz, eta bozkatzeko eskubidea benetan unibertsal bilakatu zen; ezkontza zibilerako eta dibortziorako aukera ematen zuten legeak onartu ziren; aurrera egin zen Euskadiren eta Kataluniaren eskaerak onartuak izateko bidean; Elizaren eta armadaren gehiegizko boterea mugatzen saiatu ziren; lan legeria berria ezarri zen... Mota guztietako ideiak eta oinarrizko eskubide zibil eta politikoak onartu, errespetatu eta legeztatu ziren; gaur egun oraindik ere Euskal Herriko kaleetan eskatu ohi ditugun horiek berak.\nHorregatik guztiagatik, Errepublika itxaropen aldi bat izan zen batik bat; milioika gizon eta emakume herritar bihurtu ziren aldia, bizitza publikoan lehendabizikoz parte hartzen zutenekoa. Horrexegatik, hain zuzen ere, 1936an estatu kolpearen aldeko militarrek ez zuten agindupeko jende pasibo otzanarekin topo egin, botereaz indarrez jabetu eta Errepublikaren oinarri zen erabakitzeko eskubidea ahalgabetzen saiatu zirenean; aitzitik, herri erresistentzia sendoa aurkitu zuten, eta hari gain hartzeko odolez zipriztindu behar izan zituzten herri eta bide bazterrak, eta presoz bete kartzelak eta kontzentrazio esparruak, eta Europako gainerako indar faxisten eta haien gerra makinen laguntza eskatu behar izan zuten.\nGero, erailez sortu eta hil zen diktadura baten pean berrogei urte eman ondoren, trantsizioa etorri zen, eta hark monarkia berri bati bide eman zion. Monarkiarekin, berriz, kolpe faxistaren eta diktaduraren beste ira kurketa bat onartu behar izan zuten demokrata zeritzenek: zeinak, batetik, parekatu egiten baitzituen herri borondatearen aldeztaileak, errepublikaren legezkotasunaren aldekoak eta matxinatuak; eta, bestetik, «bi bandokoei» erdi bana egozten baitzien errua. Halaber, justiziari uko egin behar izan zioten, indar politikoen interesen izenean. Eta, ororen gainetik, beldurra zebilkien hegaldaka: berriro atzera egiteari beldurra, trantsizioak berekin zekarren «zerbait aldatzea, denak berdin-berdin jarrai dezan» aldarria kudeatzen zutenek bultzaturikoa sarritan; ezpata-hotsei beldurra, sektore horien edo botere faktiko deiturikoen -nahiz eta hain errealak izan orain eta beti- arma politikoetako bat baitziren artean ere, Errepublikak haiek behin betiko baztertzeko saioa egin eta gero.\nHurrengo, eta azken urteotan, hainbat neurri abiarazi dituzte erakundeek, diktaduraren biktimak «aintzat hartzearren». Kasurik gehienetan, neurri horiek eratu eta kudeatu dituzten politikariek, batetik, praktikan baliozkotzat jotzen dute lehengo erregimenaren legeria; eta, bestetik, interes handiagoa ageri dute hurbileko hauteskunderen bateko kanpainan edo -are- prentsan berehala argitaratzekoa den tituluan, benetako justizia onartu edo praktikatzen baino areago. Lehenaren adierazgarri garbia da PSOEren gobernuak abian jarritako Oroimen Historikoaren Legea delakoarekin zerikusia duen guztia; auzitegi frankistek emandako epaiek egun oraindik indarrean dirautela ahazteke. Bigarrenaren adibide dira, bestalde, Eusko Jaurlaritzak 2002tik aurrera abian jarritako aintzatespen neurriak. Aintzatespen horren alde ekonomikoari dagokion kudeaketa negargarria izan da, oso. Eta, biktimen aldeko omenaldietan, bigarren mailara zokoratuta geratu dira biktimak berak; «politikarien argazki» bilakatu izan dira beti, euskal klase politikoaren marketin kanpainetako beste osagai bat izango balira bezala.\nEta, horren guztiaren erdian, gu, honako idazki hau sinatzen dugun talde eta elkarteetako kide eta Lau Haizetara koordinakundeko partaide ere bagaren guztiok gaude; biktima horiekin bat eginda baikaude, odolez zein aburuz. Biktimekin bat egiten dugu, erabat gaitzesten dugulako haiek nolabait erabili edo hutsaren hurrengo bilakatu nahi izatea eta haien eskubideak interes politikoen mende jartzea. Bat-egite horretatik gogora ekarri nahi dugu gaur Bigarren Errepublika, haren benetako izaera aldarrikatzen baitugu: herri borondatea. Errepublikazaletzat dugu geure burua, ez dugulako agindupeko izan nahi, ez dugulako nahi guri dagozkigun erabakiak gu aintzakotzat hartu gabe har ditzaten, eta ez dugulako nahi geuk erabaki gabeko ebazpenik ezar diezaguten. Errepublikazaleak gara, geuk erabaki nahi ditugulako geure bizimoduari eta taldeko bizitzari dagozkien kontu guztiak, herri nahiz pertsona gisa dagozkigunak, askatasun osoz erabaki ere, geure erabakia muga edo mehatxa dezakeen inolako ezartze bortxazkorik gabe.\nHalakoxeak gara. Eta halakoxeak izaten jarraitu nahi dugu. Eta horixe lau haizeetara aldarrikatzeko eta aldezteko, bihar ere Eibarko Unzaga plazan bilduko gara 13:00etan. Zain izango gaituzue.\nGora Errepublika! Gora Euskal Herria! Gora herri borondatea!\nPublicado por Ahaztuak1936-1977 en 15:15


Frownies Eye Gela Begiaren adabakiaren azpian | Beautyshop.ie\nHasiera / Brand New / Frownies Eye Gela Begiaren adabakiaren azpian\nProduktuaren deskribapena: begi azpiko poltsa puztuentzako zimurren aurkako tratamenduak zure azala babesten laguntzen duten antioxidatzaile indartsuak ditu. 30 minutuko zahartzearen aurkako tratamendu batekin Frownies begi gelak probatzen zituzten emakumeen % 100ek marra finen eta zirkulu ilunen itxura murrizten zuten. Zahartzearen aurkako begien eta begien estalkien gel adabakiak...\nBegi azpiko poltsen zimurren aurkako tratamenduak zure larruazala babesten laguntzen duten antioxidatzaile indartsuak ditu. 30 minutuko zahartzearen aurkako tratamendu batekin Frownies begi gelak probatzen zituzten emakumeen % 100ek marra finen eta zirkulu ilunen itxura murrizten zuten. Zahartzearen aurkako begien eta begien estalkien gel adabakiak begi azpiko poltsa puztuentzako zimurren aurkako tratamenduak zure larruazala babesten laguntzen duten antioxidatzaile indartsuak ditu. 30 minutuko zahartzearen aurkako tratamendu batekin Frownies begi gelak probatzen zituzten emakumeen % 100ek marra finen eta zirkulu ilunen itxura murrizten zuten.\nZimurren aurkako adabakiaren pisuak begien azpiko gunea leuntzen du eta mantu azidoaren eta azalaren osotasuna babesten du. Frownies Eye Gelek edertasuna sustatzen dute eta antioxidatzaileak eskaintzen dituzte erradikal askeen kalteei aurre egiteko. Osagai naturalak azalaren itxura hobetzen laguntzen du. Nola erabili Frownies-en zimurren tratamenduaren Eye Gel Patch eta Immune Shield E bitamina aktiboaren serumaren konbinazioak marra finen, orban ilunen eta kolorearen itxura hobetzen lagunduko du. Erabili zure begi-gelen lehen multzoa hiru gau jarraian, eta, ondoren, erabili astean behin emaitza onenak lortzeko. Gertaera berezi baterako makillajea aplikatu aurretik, 30 minutuko tratamendua ere egiteko une egokia da. (Gelak arrosa-urarekin heze mantendu erabilera artean)\nAloe Vera, glizerina hidratatzaile naturala, kaktus kolagenoa, sodio alginatoa, sodio hialuronatoa, sodio PCA, niacinamida (B3 bitamina), fenoxietanola, etilhexilglizerina, Aqua.